༄༅། །ལེགས་བཤད་ཉི་མའི་འོད་ཟེར་ལས་སྒྲུབ་ངག་གི་རྣམ་བཤད་བདུད་རྩིའི་ཟ་མ་ཏོག་ཁ་ཕྱེ་བ་བཞུགས་སོ།། བྱམས་པའི་འཁྲི་ཤིང་སྙིང་རྗེའི་འདབ་མ་འབུམ། །བློ་གྲོས་པད་དཀར་ལེགས་བཤད་ཟེའུ་འབྲུའི་གཏེར། །རྣམ་མང་སྦྲང་རྩིའི་དགའ་སྟོན་སྩོལ་བའི་བཤེས། །རྒྱལ་བ་མཉེས་བྱེད་སྐྱིད་གཤོངས་བ་དེར་འདུད། །འདིར་ནི་མཁས་པའི་རྣམ་དཔྱོད་དུ། །ངོམ་པ་མེད་ཀྱང་བློ་གསལ་བའི། །ཤེས་ལྡན་བློ་གྲོས་མིག་འབྱེད་མཁན། །གཏམ་འདི་རྣ་བའི་དཔལ་དུ་བྱོས། །དེ་སྤང་ཕྱིར་བདག་མཐོང་བའི་ཚིག །ཞེས་སོགས་ཀྱི་སྐབས་སུ། གསུམ་ལས་དང་པོ་ལ། གཞུང་སྔ་མ་ལས་འཕྲོས་པའི་འགྲེལ། བཤད་བྱ་ཚད་མ་མདོ་དང་སྦྱར་བའི་འབྲེལ། བསྡུས་དོན་གྱི་བཅད་པའི་འབྲེལ། ཚིག་དོན་གྱི་འབྲུ་གཉེར་བའི་འབྲེལ། འཆད་བྱེད་རིགས་པའི་གཏེར་དང་སྦྱར་བའི་འབྲེལ་དང་ལྔ། དང་པོ་འཕྲོས་པའི་ཚུལ་ནི། རྣམ་འགྲེལ་རང་རྐང་གི་ལེའུ་གསུམ་ལས་འཕྲོས་པའི་ཚུལ་དང་། བཤད་བྱ་ཚད་མ་མདོ་ལས་འཕྲོས་པའི་ཚུལ་གཉིས་ཡོད་པ་ལས། དང་པོ་ནི། འོག་བསྒྲུབ་བྱའི་སྐབས་སུ་འབྱུང་བ་དེ་འདིར་བླང་ངོ་། །གཉིས་པ་ནི། གཞུང་འདི་ཚད་མ་མདོར། གཞན་དོན་རྗེས་སུ་དཔག་པ་ནི། །རང་གི་མཐོང་དོན་རབ་གསལ་བྱེད། །ཅེས་པའི་གཞུང་འདི་ལས་འཕྲོས་པ་ཡིན་ཏེ། གཞུང་དེའི་སྐབས་སུ། གཞན་དོན་རྗེས་དཔག་དེ། མཚན་ཉིད་ཟུར་གསུམ་ལྡན་ནམ། གཉིས་ལྡན་དུ་བསྟན་པའི་ཟུར་དང་པོ་མཐོང་བ་སྨོས་པའི་དགོས་པ་དེ་རྒྱས་པར་འཆད་པར་བྱེད་པ་ལ། དེ་སྤང་ཕྱིར་བདག་ཞེས་སོགས་ཀྱི་གཞུང་འདི་ནི་བྱུང་བ་ཡིན་པའི་ཕྱིར། གཞུང་དེ་ནི་ཚད་མ་མདོར། རང་དོན་ནི་ཚུལ་གསུམ་རྟགས་ལས་དོན་མཐོང་ཡིན་ཞེས་པ་ལས་འཕྲོས་པ་ཡིན་ཏེ། །གཞུང་སྔ་མ་དེའི་སྐབས་སུ། རྗེས་དཔག་དེ་ལ་མིང་ཙམ་གྱི་སྒོ་ནས་དབྱེ་ན་གཉིས་ཡོད་པའི་མཚན་ཉིད་པ་རང་དོན་རྗེས་དཔག་དེ་ངོས་བཟུང་ནས། བཏགས་པ་བ་གཞན་དོན་རྗེས་དཔག་དེ་ངོས་འཛིན་པ་ལ། གཞན་དོན་རྗེས་སུ་དཔག་པ་ནི། ཞེས་སོགས་གཞུང་འདི་བྱུང་བ་ཡིན་པའི་ཕྱིར། གཞུང་དེ་ནི། མངོན་སུམ་དང་ནི་རྗེས་དཔག་ཚད་མའོ་ཞེས་པ་དེ་ལས་འཕྲོས་པ་ཡིན་དེ། སྔ་མ་དེའི་སྐབས་སུ་ཚད་མ་ལ་མངོན་རྗེས་གཉིས་སུ་གྲངས་ངེས་སོ་ཞེས་བསྟན་ནས། ཚད་མ་གཉིས་པ་རྗེས་དཔག་དེ་ངོས་འཛིན་པར་བྱེད་པ་ལ། རང་དོན་ནི། ཚུལ་གསུམ་རྟགས་ལས་དོན་མཐོང་ཡིན། །ཞེས་སོགས་བྱུང་བ་ཡིན་པའི་ཕྱིར། གཉིས་པ་བཤད་བྱ་ཚད་མ་མདོ་དང་སྦྱར་བའི་འབྲེལ་འཆད་པ་ལ། ཚད་མ་མདོ་ལས། གཞན་དོན་རྗེས་སུ་དཔག་པ་ནི། རང་གི་མཐོང་དོན་རབ་གསལ་བྱེད། ཅེས་དང་། རང་འགྲེལ་ལས། ཅི་ལྟར་རང་ཉིད་ཚུལ་གསུམ་པའི་རྟགས་ལས་རྟགས་ཅན་ལ་ཤེས་པ་སྐྱེས་པ་དེ་ཁོ་ན་ལྟར་གཞན་ལ་ཡང་རྟགས་ཅན་གྱི་ཤེས་པ་སྐྱེ་བར་འདོད་པས། ཚུལ་གསུམ་པའི་རྟགས་སྟོན་པར་བྱེད་པ་ནི་གཞན་གྱི་དོན་གྱི་རྗེས་སུ་དཔག་པ་སྟེ། རྒྱུ་ལ་འབྲས་བུར་བཏགས་པའི་ཕྱིར་རོ་ཞེས་པ་འདིས། མཚོན་བྱ་གཞན་དོན་རྗེས་དཔག་དང་། དེའི་མཚན་ཉིད་ཟུར་གསུམ་ལྡན་ནམ་གཉིས་ལྡན་དུ་བསྟན་པའི་དོན། རྣམ་འགྲེལ་འདིར་གཏན་ལ་འབེབས་པར་བྱེད་པ་ལ། གཞན་ལ་བསྟན་པར་བྱ་ཉིད་ཕྱིར་ཞེས་པ་ནས། མ་ཡིན་ནོ་ཞེས་བཤད་ཟིན་ཏོ། །ཞེས་པའི་བར་བྱུང་བ་ཡིན་ལ། དེའི་དོན་ཅུང་ཟད་བཤད་ན། གཞན་དོན་རྗེས་སུ་དཔག་པ་ནི་ཞེས་པ་དེས་མཚོན་བྱ་ཙམ་ཞིག་བསྟན་ནས། རང་གི་མཐོང་དོན་རབ་གསལ་བྱེད། །ཞེས་པ་དེས་ཚིག་ཟིན་ལ་མཚན་ཉིད་ཟུར་གཉིས་ལྡན་དུ་བསྟན་པ་ཡིན་ཏེ། རང་འགྲེལ་ལས། ཇི་ལྟ་རང་ཉིད་ཚུལ་གསུམ་པའི་རྟགས་ལས་ཞེས་སོགས་ཀྱིས་གཞན་དོན་རྗེས་དཔག་ཏུ་འགྱུར་བ་ལ། རང་གི་བསྟན་བྱ་ཚུལ་གསུམ་པོ་དེ། རང་འགོད་མཁན་གྱི་སྔ་རྒོལ་གྱི་བློས་མཐོང་བ་ཞིག་དགོས་ཞེས་མཚན་ཉིད་ཀྱི་ཟུར་དང་པོ་བསྟན་ནས། ཚུལ་གསུམ་པའི་རྟགས་སྟོན་པར་བྱེད་པ་ནི་ཞེས་པ་དེས། གཞན་དོན་རྗེས་དཔག་དུ་འགྱུར་བ་ལ་རང་གི་བསྟན་བྱ་ཚུལ་གསུམ་ཚང་བར་སྟོན་པ་གཅིག་དགོས་ཞེས་ཟུར་གཉིས་པ་དངོས་སུ་བསྟན་པ་ཡིན་གྱི་ཟུར་གསུམ་པའི་རྣམ་གཅོད་ཡོངས་གཅོད་གང་ཡང་ཚིག་ཟིན་ལ་མ་བསྟན་པའི་ཕྱིར་རོ། །གཞུང་དེ་ལ་འབྲུའི་དབང་དུ་བྱས་ན། བློ་དོན་གྱི་སྐྱོན་གཉིས་དང་བྲལ་བའི་གཏན་ཚིག་འདི་ཆོས་ཅན། གཞན་དོན་རྗེས་དཔག་གི་མཚན་ཉིད་ཡིན་ཏེ། དེའི་འཇོག་བྱེད་ཡིན་པའི་ཕྱིར། དེ་ཡང་བྱས་ན་མི་རྟག་པས་ཁྱབ་སྟེ། དཔེར་ན་བུམ་པ་བཞིན་སྒྲ་ཡང་བྱས་སོ་ཞེས་པའི་སྒྲུབ་ངག་ཡང་དག་ཆོས་ཅན། ཁྱོད་དོན་སྐྱོན་དང་བྲལ་བ་ཡིན་ཏེ། ཁྱོད་རང་འགོད་མཁན་གྱི་སྔ་རྒོལ་རྣམ་དག་གིས་རང་གི་བསྟན་བྱ་ཚུལ་གསུམ་ཚད་མས་མཐོང་ནས་བཀོད་པའི་སྒྲུབ་ངག་ཡིན་པའི་ཕྱིར་ཡང་དེ་ཆོས་ཅན། ཁྱོད་དོན་སྐྱོན་དང་བྲལ་བ་ཡིན་ཏེ། ཁྱོད་རང་གི་བསྟན་བྱ་དེ་སྐོར་གྱི་ཚུལ་གསུམ་པོ་ཚང་བར་སྟོན་པའི་སྒྲུབ་ངག་ཡིན་པའི་ཕྱིར། དེ་ཆོས་ཅན། ཁྱོད་ལ་གཞན་དོན་རྗེས་དཔག་ཞེས་པའི་ཚིག་ཟུར་གྱི་གཞན་དོན་ཞེས་པའི་མིང་འདོགས་པའི་རྒྱུ་མཚན་ཡོད་དེ་ཤེས་བྱེད་ཅི་ལྟར་ན། ཁྱོད་འགོད་མཁན་ཀྱིས་བྱས་པའི་རྟགས་ཀྱི་སྒྲ་མི་རྟག་པའི་སྔ་རྒོལ་དེ་རང་ཉིད་ལ་དེ་སྐོར་གྱི་རྟགས་ཡང་དག་བཀོད་པ་ལ་བརྟེན་ནས་རྟགས་ཅན་ལ་སྟེ། དེ་སྐོར་གྱི་བསྒྲུབ་བྱ་སྒྲ་མི་རྟག་པ་རྟོགས་པའི་རྗེས་དཔག་སྐྱེས་པ་དེ་བཞིན་དུ་གཞན་དེ་སྐོར་གྱི་ཕྱི་རྒོལ་རྣམ་དག་ལ་ཡང་སྒྲ་མི་རྟག་པ་རྟོགས་པའི་ཕྱིར་དུ་བཀོད་པའི་སྒྲུབ་ངག་ཡིན་པའི་རྒྱུ་མཚན་གྱིས་ན་དེ་ལྟར་མིང་བཏགས་པ་ཡིན་པའི་ཕྱིར། ཡང་དེ་ཆོས་ཅན། ཁྱོད་ལ་རྗེས་དཔག་ཞེས་པའི་མིང་འདོགས་པའི་རྒྱུ་མཚན་ཡོད་དེ། ཁྱོད་རང་འབྲས་བྱས་པའི་རྟགས་ལས་སྒྲ་མི་རྟག་རྟོགས་ཀྱི་རྟག་ཅན་རྗེས་དཔག་སྐྱེད་པར་བྱེད་པའི་རྒྱུ་ཡིན་པས་ན་འབྲས་བུའི་མིང་རྒྱུ་ལ་བཏགས་པ་ཡིན་པའི་ཕྱིར་ཞེས་འཆད་པར་བྱེད་པ་ལ། ཅི་ལྟར་རང་ཉིད་ཚུལ་གསུམ་པའི་རྟགས་ལས། ཞེས་པ་ནས་རྒྱུ་ལ་འབྲས་བུར་བཏགས་པའི་ཕྱིར་རོ་ཞེས་པའི་བར་བྱུང་། འོ་ན་འདིར། རབ་གསལ་བྱེད་སྨོས་པའི་རྣམ་བཅད་ཟུར་དུ་མི་འཆད་པའི་རྒྱུ་མཚན་ཅི་ཡིན་སྙམ་ན། དེའི་རྒྱུ་མཚན་ཡོད་དེ། སློབ་དཔོན་ཕྱོགས་ཀྱི་གླང་པོ་ནི་གསུམ་ལྡན་སྒྲུབ་ངག་ཡང་དག་བཞེད་ལ། ངག་ཅུང་ཟད་ལྷག་པས་སྒྲུབ་ངག་གི་སྐྱོན་དུ་མི་འཆད་པའི་ཕྱིར་རོ། །དེ་ལྟར་སློབ་དཔོན་ཕྱོགས་གླང་ཡན་ལག་གསུམ་ལྡན་བཞེད་པ་ཡང་ཡིན་ཏེ། མདོ་རྩ་བར། ཕྱོགས་ཆོས་དང་ནི་འབྲེལ་བ་དང་། །བསྒྲུབ་བྱ་བརྗོད་བྱ་གཞན་རྣམས་སྤངས་ཞེས་དང་། རང་འགྲེལ་ལས། འདི་ལྟར་ཕྱོགས་ཆོས་ཉིད་པའི་དོན་དུ་ནི་རྟགས་ཀྱི་ཚིག་ཡིན་ནོ། །དེ་རྗེས་སུ་དཔག་པ་དང་མེད་ན་མི་འབྱུང་བ་ཉིད་དུ་བསྟན་པའི་དོན་དུ་ནི་དཔེའི་ཚིག་ཡིན་ནོ། །རྗེས་སུ་དཔག་པར་བྱ་བ་བསྟན་པའི་དོན་དུ་ནི་ཕྱོགས་ཀྱི་ཚིག་བརྗོད་དོ། །དེས་ན་གཞན་གྱིས་ཤེས་པར་འདོད་པ་ལ་སོགས་པའི་ཡན་ལག་དུ་ཉེ་བར་སྦྱར་བ་དང་། མཇུག་བསྡུ་བ་དག་ནི་འདིར་བསལ་བ་ཡིན་ནོ་ཞེས་ཡན་ལག་ལྔའི་ནང་ནས། ཉེ་སྦྱོར་དང་མཇུག་སྡུད་གཉིས་སྒྲུབ་རྟགས་ཀྱི་ཡན་ལག་ཡིན་པ་སྤངས་ནས། ཡན་ལག་གསུམ་སྒྲུབ་ངག་གི་ཡན་ལག་ཏུ་འཇོག་དགོས་པར་གསལ་བར་བཤད་པའི་ཕྱིར་རོ། །འོན་ཀྱང་དཔལ་ལྡན་ས་སྐྱ་པཎྜི་ཏས། མཁས་པ་འཇུག་སྒོ་ལས། སྔ་མ་དབྱིག་གཉེན་ལེགས་ལྡན་སོགས། དོན་ལ་འཁྲུལ་པ་མེད་མོད་ཀྱིས། །གྲངས་དང་དབྱེ་བསྡུའི་བྱེ་བྲག་དང་། །བརྗོད་པའི་ཚུལ་ལ་ཁྱད་པར་ཡོད་ཅེས་དང་། ཕྱི་མ་ཕྱོགས་གླང་ཆོས་གྲགས་སོགས། །དབྱེ་བསྡུའི་བྱེ་བྲག་འགའ་ཞིག་དང་། །བརྗོད་པའི་ཚུལ་ལ་ཉུང་རྒྱས་སོགས། །སྔ་མའི་ཚུལ་ལས་ཁྱད་པར་འཕགས། །ཞེས་དབྱིག་གཉེན་དང་ལེགས་ལྡན་འབྱེད་སོགས་ཡན་ལག་ལྔ་ལྡན་དང་གསུམ་ལྡན་གྱི་སྒྲུབ་ངག་བཞེད་པ་དང་། ཕྱོགས་གླང་ཆོས་གྲགས་སོགས་དེ་ལྟར་མི་བཞེད་དོ་ཞེས་བཤད་པ་དང་། རིགས་གཏེར་ལས་ཀྱང་། གསུམ་པ་དེའི་སྐྱེས་བུ་ཡིས། །སྡུ་བ་ཡིན་ཕྱིར་འགལ་བ་མེད། ཞེས་ཕྱོགས་གླང་གི་གཞུང་དེས། ཕྱོགས་ཚིགས་སྒྲུབ་ངག་གི་ཡན་ལག་ཏུ་བསྟན་པ་མིན་ནོ་ཞེས་གསལ་བར་བཤད་པ་ནི། ཕྱོགས་གླང་ཆོས་གྲགས་གཉིས་དགོངས་པ་གཅིག་ཏུ་སྒྲུབ་པའི་དགོངས་པ་ཅན་ཡིན་གྱི་སྒྲ་ཇི་བཞིན་པ་མིན་ཏེ། དེ་གཉིས་དགོངས་པ་མཐའ་གཅིག་ཏུ་མ་ངེས་ཏེ། དེ་གཉིས་དགོངས་པ་ཅུང་ཟད་མི་གཅིག་པའི་སྐབས་གནང་ཡོད་པའི་ཕྱིར་རོ། །དེའི་ཚུལ་ནི་འོག་ཏུ་འཆད་དོ། །གཉིས་པ་བསྡུས་དོན་གྱི་ས་བཅད་པ་དང་ཚིག་དོན་གྱི་འབྲུ་གཉིས་ཕྱོགས་གཅིག་ཏུ་བསྡོམས་ནས་འཆད་པར་བྱེད་པ་ལ། གང་འཆད་པ་སྐབས་སུ་བབ་ན། དཔལ་ཆོས་ཀྱི་གྲགས་པས་མཛད་པའི་ཚད་མ་སྡེ་བདུན་གྱི་ནང་ཚན། རྒྱས་པ་རྣམ་འགྲེལ་འདི་ལ་ལེའུ་བཞི་ཡོད་པའི་ནང་ནས་ལེའུ་བཞི་པ་གཞན་དོན་རྗེས་དཔག་གི་ལེའུ་འདི་འཆད་པ་སྐབས་སུ་བབ། འདི་འཆད་པ་ལ། གཞན་དོན་རྗེས་དཔག་གི་མཚན་ཉིད་བཤད་པ། ནུས་ཡུལ་བསྒྲུབ་བྱའི་མཚན་ཉིད་བཤད་པ། བསྟན་བྱ་རྟགས་ཀྱི་རབ་དབྱེ་བཤད་པ་དང་གསུམ། དང་པོ་ལ། མདོ་རྩ་འགྲེལ། རྣམ་འགྲེལ། འགྲེལ་པ་འགྲེལ་བཤད་དང་བཅས་པའི་ཚིག་ཟིན་ལ་ཟུར་གཉིས་ལས་མ་བཤད་ཀྱང་། བོད་ཀྱི་མཁས་པ་སྔ་ཕྱི་མང་པོ་དག་གི་རྗེས་སུ་འབྲངས་ནས། མཐོང་བ་སྨོས་པའི་དགོས་པ་བཤད་པ། དོན་སྨོས་པའི་དགོས་པ་བཤད་པ། རབ་གསལ་བྱེད་སྨོས་པའི་དགོས་པ་བཤད་པ་གསུམ། དང་པོ་འདིར་བཤད་པ་ལ། མདོར་བསྟན་རྒྱས་བཤད་གཉིས་ཡོད་པའི་དང་པོ་ལ། གཞན་ལ་བསྟན་པར་བྱ་ཉིད་ཕྱིར། །ཞེས་སོགས་ཤོ་ལོ་ཀ་གཅིག་བྱུང་། དེ་འབྲུ་དང་སྦྱར་ན། བདག་མཐོང་བའི་ཚིག་ཞེས་པ་དེ་ཆོས་ཅན་དང་། དེ་སྤང་ཕྱིར་ཞེས་པ་དེ་རྟགས་དང་། སློབ་དཔོན་ཕྱོགས་ཀྱི་གླང་པོས་གཞན་དོན་རྗེས་དཔག་གི་མཚན་ཉིད་འཆད་པའི་ཚིག་ཟུར་དུ། སྔ་རྒོལ་རང་ཉིད་ཀྱིས་མཐོང་བ་ཞེས་པའི་ཚིག་སྨོས་པ་ཆོས་ཅན། རྣམ་བཅད་ཀྱི་དགོས་པ་ཡོད་དེ། སྔ་རྒོལ་གྲངས་ཅན་པས་ཕྱི་རྒོལ་སངས་རྒྱས་པའི་ངོར་བཀོད་པའི་བློ་བདེ་སེམས་མེད་ཡིན་ཏེ། སྐྱེ་འཇིག་ཅན་ཡིན་པའི་ཕྱིར། དཔེར་ན་གཟུགས་སོགས་དེ་ཙམ་ལྔ་བཞིན། གཟུགས་སོགས་དེ་ཙམ་ལྔ་སྐྱེ་འཇིག་ཅན་ཡིན་པ་དེ་བཞིན་དུ་བློ་དང་བདེ་བ་ཡང་སྐྱེ་འཇིག་ཅན་ཡིན། དེའི་ཕྱིར་བློ་བདེ་སེམས་མེད་ཡིན་ནོ་ཞེས་པའི་སྒྲུབ་ངག་དེ། སྒྲུབ་ངག་ཡང་དག་ཡིན་པ་སྤང་བར་བྱ་བའི་ཆེད་ཡིན་པའི་ཕྱིར་རོ། །ཡོངས་གཅོད་ཀྱི་དགོས་པ་ཡོད་དེ། གཞན་དོན་རྗེས་དཔག་ཡིན་ན་རང་གི་བསྟན་བྱར་གྱུར་པའི་ཕྱོགས་ཆོས་རང་འགོད་མཁན་གྱི་སྔ་རྒོལ་གྱིས་བློས་མཐོང་བ་གཅིག་དགོས་སོ་ཞེས་ཤེས་པར་བྱ་བའི་ཆེད་ཡིན་པའི་ཕྱིར་ཞེས་བཤད་པ་ལ། དེ་སྤང་ཕྱིར་བདག་མཐོང་བའི་ཚིག །ཞེས་སོགས་སོ། །འོ་ན་དེ་ལྟར་ཆོས་སྔ་སྨྲ་བ་པོའི་གང་ཟག་དང་ཚུལ་ཇི་ལྟར་སྙམ་ན། དེ་ལྟ་བུའི་ཆོས་སྔ་སྨྲ་བ་པོའི་གང་ཟག་ངོས་འཛིན་པའི་ཚུལ་ཡོད་དེ། དྲང་སྲོང་སེར་སྐྱའི་རྗེས་སུ་འབྲང་བའི་གྲངས་ཅན་ཁ་ཅིག་གིས་དེ་སྐད་དུ་སྨྲ་བ་ཡིན་པའི་ཕྱིར། དེ་ཡང་སྔ་རྒོལ་གྲངས་ཅན་པས་སངས་རྒྱས་པའི་ངོར་བློ་བདེ་ཆོས་ཅན། སེམས་མེད་ཡིན་ཏེ། སྐྱེ་འཇིག་ཅན་ཡིན་པའི་ཕྱིར། ཞེས་སྒྲུབ་བྱེད་འགོད་པའི་རྒྱུ་མཚན་ཡོད་དེ། བློ་བདེ་སྐྱེ་འཇིག་ཅན་དུ་གྲངས་ཅན་བདག་གིས་མཐོང་བ་མིན་ཡང་། གཞན་སངས་རྒྱས་པ་དག་གིས་ལུང་ལས། ཀྱེ་མ་འདུ་བྱེད་རྣམས་མི་རྟག །སྐྱེ་ཞིང་འཇིག་པའི་ཆོས་ཅན་ཡིན། །ཞེས། བློ་བདེ་སྐྱེ་འཇིག་ཅན་དུ་བཤད་པར་མཐོང་བ་གང་ཞིག སྐྱེ་འཇིག་ཅན་དེ་ཡང་སངས་རྒྱས་པ་གཞན་ལ། བློ་བདེ་སེམས་མེད་དུ་བསྟན་པ་སྟེ་སྒྲུབ་པར་བྱ་བའི་ཕྱིར་དུ་བཀོད་པ་ཡིན་པའི་ཕྱིར་ཅེས་དེ་སྐད་སྨྲ་བ་ཡིན་པའི་ཕྱིར་ཞེས་འཆད་པ་ལ་གཞན་ལ་བསྟན་པར་བྱ་ཉིད་ཕྱིར། །བདག་མཐོང་མིན་ཡང་གཞན་དག་གིས། །མཐོང་བ་སྒྲུབ་བྱེད་ཅེས་ཁ་ཅིག །ཅེས་སོ། །དེ་ཡང་ཞིབ་པར་ན། གྲངས་ཅན་པ་དེས་ཤེས་བྱ་ཉེར་ལྔའི་ནང་ནས་བློ་བདེ་ཆོས་ཅན་དང་། གཟུགས་སོགས་དེ་ཙམ་ལྔ་མཐུན་དཔེ་དང་། སེམས་མེད་སྒྲུབ་ཆོས་དང་། སྐྱེ་འཇིག་ཅན་རྟགས་སུ་འགོད་པའི་ཀུན་སློང་གི་བསམ་པ་ཇི་ལྟ་བུ་སྙམ་ན། སྔ་རྒོལ་ལ་གྲངས་ཅན་པ་དེས་སངས་རྒྱས་པའི་ངོར། ཤེས་བྱ་ཉེར་གསུམ་པ་མྱོང་བ་བློའམ་ཆེན་པོའམ་བློ་བདེ་ཆོས་ཅན་དུ་འཛིན་པའི་རྒྱུ་མཚན་ཡོད་དེ། གྲངས་ཅན་པ་དེས་ཉེར་ལྔ་པ་བདག་ཤེས་རིག་གི་སྐྱེས་བུ་ཤེས་པ་དང་། ལྷག་མ་ཉེར་བཞི་པོ་བེམ་པོར་སྒྲུབ་པར་འདོད་པ་ཡིན་ལ། དེའི་ཚེའི་བློ་བདེ་ཙམ་ཞིག རྒོལ་ཕྱི་རྒོལ་གཉིས་ཀྱི་མཐུན་སྣང་དུ་གྲུབ་ཅིང་། བློ་བདེ་སེམས་མེད་དུ་གྲུབ་ན་གཞན་རྣམས་ཀྱང་སེམས་མེད་དུ་གྲུབ་པོ་སྙམ་དུ་བསམ་པ་ཡིན་པའི་ཕྱིར། གཟུགས་སོགས་དེ་ཙམ་ལྔ་མཐུན་དཔེར་བྱེད་པའི་རྒྱུ་མཚན་ཡང་ཡོད་དེ། རྒོལ་ཕྱི་རྒོལ་གཉིས་ཀས་དེ་ལྔ་སེམས་མེད་དུ་ཁས་ལེན་ནོ་སྙམ་དུ་བསམ་པ་ཡིན་པའི་ཕྱིར། སེམས་མེད་སྒྲུབ་ཆོས་སུ་བྱེད་པའི་རྒྱུ་མཚན་ཡོད་དེ། ཉེར་བཞི་པོ་དེ་བེམ་པོར་སྒྲུབ་པར་འདོད་ཅིང་དེ་སེམས་མེད་དུ་གྲུབ་ན་བེམ་པོར་ཡང་གྲུབ་བོ་ཞེས་བསམ་པ་ཡིན་པའི་ཕྱིར་རོ། །སྐྱེ་འཇིག་ཅན་རྟགས་སུ་བཀོད་པའི་རྒྱུ་མཚན་ཡོད་དེ། གྲངས་ཅན་པ་དེས་བློ་བདེ་སོགས་རང་བཞིན་གྱིས་སྐྱེ་འཇིག་བྱེད་པར་མི་འདོད་ཀྱང་གནས་སྐབས་སྐྱེ་འཇིག་ཅན་དུ་འདོད་ཅིང་། གནས་སྐབས་སྐྱེ་འཇིག་བྱེད་པ་ལ་སེམས་མེད་ཡིན་པས་ཁྱབ་པ་ཁོ་རང་ཁས་ལེན་པས་སངས་རྒྱས་པས་རྟགས་མ་གྲུབ་ཀྱི་ལན་མི་ཐེབས་ཤིང་། ཁོ་རང་ལ་ཡང་ཁྱབ་པ་ཡོང་བ་གཞིར་བཞག་ཏུ་བསམས་ནས་དེ་ལྟར་བཀོད་པ་ཡིན་པའི་ཕྱིར་རོ། །གཉིས་པ་རྒྱས་པར་བཤད་པ་ལ། དངོས་དང་ཐལ་བའི་ངག་ལ་མཚུངས་པ་སྤང་བ་གཉིས། དང་པོ་ལ། ཕྱོགས་སྔ་བརྗོད་པའི་ཚེ། གཞན་ལ་བསྟན་པར་བྱ་ཉིད་ཕྱིར། ཞེས་དང་། བདག་མཐོང་མིན་ཡང་། ཞེས་དང་། སྒྲུབ་བྱེད་ཅེས་ཁ་ཅིག་ཟུར་གསུམ་ཡོད་པ་ལས། ས་བཅད་ཀྱང་ཟུར་གསུམ་ཐོབ་དེ། གཞན་གྱིས་མཐོང་བ་རིགས་པས་དགག བདག་མཐོང་མིན་པ་ཁས་བླངས་ནང་འགལ་ཁོ་ནས་དགག སྒྲུབ་བྱེད་ཡིན་པ་ཁས་བླངས་དང་རིགས་པ་གཉིས་ཀྱིས་དགག་པའོ། །དང་པོ་ལ། རང་རྒྱུད་ཀྱིས་དགག་པ། ཐལ་འགྱུར་གྱིས་དགག་པ། ཁས་བླངས་ནང་འགལ་བསྟན་པའི་སྒོ་ནས་དགག་པའོ། །དང་པོ་ལ་ཡོངས་རྟགས། ཞེས་སོགས་ཤློ་ཀ་གཅིག དེ་འབྲུ་དང་སྦྱར་ན། ཡོངས་རྟགས་ཡོངས་སུ་ལེན་པའི་ཕྱིར་ཞེས་པ་རྟགས། རྗེས་སུ་དཔག་པའི་ཡུལ་ལ་ཚིག་ཅེས་པ་དེ་ཆོས་ཅན། ཚད་མ་ཉིད་དུ་འདོད་མ་ཡིན། ཞེས་པས་གསལ་བར་བྱས་ནས་འདི་ལྟར་འགོད་དེ། གཞལ་བྱའི་གནས་གསུམ་གྱི་ནང་ནས་གནས་གཉིས་པ་དངོས་སྟོབས་རྗེས་དཔག་གི་ཡུལ་ཏེ་དངོས་སྟོབས་ཀྱི་བསྒྲུབ་བྱ་བློ་བདེ་སྐྱེ་འཇིག་ཅན་ཆོས་ཅན། །ཁྱོད་ལ་ལུང་ཚིག་རྣམ་དག་སྒྲུབ་བྱེད་ཚད་མ་ཉིད་དུ་འདོད་པ་དེ་འཐད་པ་མིན་ཏེ། ཁྱོད་གཞལ་བྱའི་གནས་གསུམ་གྱི་ནང་ནས་གཞལ་བྱའི་གཉིས་པ་ཡིན་པ་གང་ཞིག ལུང་རྣམ་དག་གིས་ནི་གཞལ་བྱའི་གནས་དང་པོ་གཉིས་ལ་དཔྱད་པས་ཡོངས་སུ་རྟགས་ནས། གཞལ་བྱའི་གནས་གསུམ་པའི་སྒྲུབ་བྱེད་དུ་ཡོངས་སུ་ཁས་ལེན་པའི་ཕྱིར་ཞེས་འཆད་པ་ལ་ཡོངས་རྟགས་ཡོངས་སུ་ལེན་པའི་ཕྱིར། རྗེས་སུ་དཔག་པའི་ཡུལ་ལ་ཚིག ཚད་མ་ཉིད་དུ་འདོད་མ་ཡིན། །ཞེས་སོ། །དེས་ན་གཞུང་འདི་དང་། རྗེས་དཔག་རང་གི་སྤྱོད་ཡུལ་ལ། །ལུང་ལ་ལྟོས་པ་མེད་པར་བཤད། །ཅེས་པ་འདི་དང་། དེ་ལྟར་ཡུལ་གཉིས་རྣམ་དག་ན། །དེ་ནི་བསྟན་བཅོས་ཡོངས་འཛིན་པར། །འདོད་པའི་དུས་ཡིན་དེ་ཡི་ཚེ། །བསྟན་བཅོས་ཀྱིས་ནི་གནོད་པར་འགྱུར། །ཞེས་པ་དང་། གནས་གསུམ་པར་ནི་འཕོ་བ་ན། །བསྟན་བཅོས་ལེན་པར་རིགས་ལྡན་ཡིན། །ཞེས་པ་འདི་རྣམས་གནད་ཀྱི་གཙོ་བོ་གཅིག་ཤེས་ཀུན་གྲོལ་ཡིན་པས། འཕྲོས་ཏེ་ཅུང་ཟད་བཤད་པར་བྱ་ཡི་རྣ་བ་བླགས་ཏེ་ཉོན་ཅིག དེ་ཡང་། ཚུར་མཐོང་མངོན་སུམ་གྱིས་གནོད་སྒྲུབ་གང་རུང་འཇུག་པའི་གཞི་རྣམས་ནི། ལུང་རྣམ་དག་ལ་བརྟེན་ནས་བསྒྲུབ་པར་བྱ་བ་མིན་ཏེ། དེས་གནོད་ན་སྒྲུབ་མི་ནུས་ཤིང་། གྲུབ་ན་སྒྲུབ་མི་དགོས་པའི་ཕྱིར་རོ། །དེ་བཞིན་དུ་དངོས་པོ་སྟོབས་ཤུགས་ཀྱི་རིགས་པས་གནོད་སྒྲུབ་གང་རུང་འཇུག་པའི་གཞི་རྣམས་ཀྱང་ལུང་རྣམ་དག་ལ་བརྟེན་ནས་བསྒྲུབ་པར་བྱ་བ་མིན་ཏེ། དེས་གནོད་ན་སྒྲུབ་མི་ནུས་ཤིང་གྲུབ་ན་སྒྲུབ་མི་དགོས་པའི་ཕྱིར་རོ། །དེས་ན་ཚུར་མཐོང་མངོན་སུམ་དང་དངོས་སྟོབས་རིགས་པས་གནོད་སྒྲུབ་གང་རུང་གི་ཡུལ་དུ་མ་གྱུར་པའི་གཞལ་བྱའི་གནས་དེ་ནི། ལུང་རྣམ་དག་ལ་བརྟེན་ནས་བསྒྲུབ་པར་བྱ་བ་ཡིན་ཏེ། དེ་སྒྲུབ་བྱེད་ཀྱི་ཚད་མ་གཅིག་ཡོད། དཔྱད་པ་དང་པོ་གཉིས་ཀྱིས་དེ་མ་གྲུབ་པའི་ཕྱིར་རོ། །དེ་ཡང་སྙིང་པོ་དྲིལ་ན། སྦྱིན་པ་སྤྱད་པ་ལས་ལོངས་སྤྱོད་འབྱུང་བ་དེ་ནི་ལུང་རྣམ་དག་ལ་བརྟེན་ནས་བསྒྲུབ་པར་བྱ་བ་ཡིན་ཏེ། དེ་ཚུར་མཐོང་མངོན་སུམ་གྱི་གནོད་སྒྲུབ་ཀྱི་གཞིར་མ་གྱུར་པས། མངོན་གྱུར་རྟོགས་བྱེད་མངོན་སུམ་གྱི་དཔྱད་པས་ཀྱང་དག་པས་ན་དངོས་སྟོབས་རིགས་པས་གནོད་སྒྲུབ་ཀྱི་གཞིར་མ་གྱུར་པས། ཅུང་ཟད་ལྐོག་གྱུར་རྟོགས་བྱེད་རྗེས་དཔག་གི་དཔྱད་པས་ཀྱང་དག་པས་ན། ལུང་རྣམ་དག་གི་གནོད་སྒྲུབ་འཇུག་པའི་གཞིར་གྱུར་པའི་གཞལ་བྱའི་གནས་གསུམ་པ་དེ་ཡིན་པའི་ཕྱིར་རོ། །ཞེས་བཤད་པ་ནི། དེ་ལྟར་ཡུལ་གཉིས་རྣམ་དག་ནི། །དེ་ནི་བསྟན་བཅོས་ཡོངས་འཛིན་པ། །འདོད་པའི་དུས་ཡིན་དེ་ཡི་ཚེ། །བསྟན་བཅོས་ཀྱིས་ནི་གནོད་པར་འགྱུར །ཞེས་པའི་སྙིང་པོའོ། །ཡང་བློ་བདེ་སྐྱེ་འཇིག་ཅན་ཡིན་པ་དེ་ཆོས་ཅན། ཁྱོད་ལུང་རྣམ་དག་ལ་བརྟེན་ནས་བསྒྲུབ་པར་བྱ་བ་མིན་ཏེ། ཁྱོད་སྒྲུབ་པ་ལུང་ལ་ལྟོས་མི་དགོས་པའི་ཕྱིར་ཏེ། ཁྱོད་བྱས་པ་ཡིན་པའི་ཕྱིར་ཞེས་པ་ལྟ་བུ་དངོས་སྟོབས་ཀྱི་རིགས་པ་ཡང་དག་ལ་བརྟེན་ནས་གྲུབ་ཟིན་པའི་ཕྱིར་ཞེས་བཤད་པ་ནི། རྗེས་དཔག་རང་གི་དཔྱོད་ཡུལ་ལ། །ལུང་ལ་ལྟོས་པ་མེད་པར་བཤད། །ཅེས་དང་། དེ་གྲུབ་དེ་ནི་ལེགས་པར་གྲུབ། །དེ་ཚེ་བསྟན་བཅོས་ལྟོས་མ་ཡིན། །ཞེས་པའི་སྙིང་པོ་སྨར་འདོན་དུ་བྱས་པའོ། །དེ་ལ་དཔྱོད་ལྡན་ཁ་ཅིག་འདི་སྙམ་དུ་དོགས་ན། འོ་ན། བྱས་པའི་རྟགས་ལས་བློ་བདེ་སྐྱེ་འཇིག་ཅན་དུ་གྲུབ་ཟིན་པའི་རྒོལ་བ་ཞིག་ལ། ལུང་ལ་བརྟེན་ནས་སྒྲུབ་མི་དགོས་མོད། དེ་ལྟར་མ་གྲུབ་པའི་རྒོལ་བ་ཞིག་ལ། བློ་བདེ་ཆོས་ཅན། སྐྱེ་འཇིག་ཅན་ཡིན་ཏེ། སྐྱེ་འཇིག་ཅན་ཡིན་པར་སངས་རྒྱས་པའི་ལུང་ལས་བཤད་པའི་ཕྱིར་ཞེས་བཀོད་པའི་ཚེ་ན། དེ་དེ་ལྟར་སྒྲུབ་པའི་སྒྲུབ་བྱེད་ཡང་དག་ཏུ་མི་འགྱུར་བའི་རྒྱུ་མཚན་ཅི་ཡིན་སྙམ་ན། དེའི་རྒྱུ་མཚན་ཡོད་དེ། བློ་བདེ་སྐྱེ་འཇིག་ཅན་དེ་ལ་དཔྱད་པ་དང་པོ་གཉིས་ཀྱིས་མ་བརྟགས་པར་ལུང་ལས། དེར་འཛིན་གྱི་བློ་བདེ་ནི་བག་ལ་ཉལ་གྱི་ཐེ་ཚོམ་ཙམ་ཡིན་པའི་ཕྱིར་དང་། དཔྱད་པ་དང་པོ་གཉིས་ཀྱིས་བརྟགས་ཤིང་དཔྱད་པ་ན། བློ་བདེ་སྐྱེ་འཇིག་ཅན་ཡིན་པ་དེ་ནི་དངོས་སྟོབས་རིགས་པ་ཡང་དག་གི་གནོད་སྒྲུབ་ཀྱི་གཞིར་གྱུར་པ་ཡིན་པས། དེ་ལ་ལུང་ཚིག་རྣམ་དག་སྒྲུབ་བྱེད་ཡང་དག་ཏུ་མི་འཇུག་པའི་ཕྱིར་དང་། དེ་གཞལ་བྱའི་གནས་གཉིས་པ་ཡིན་པའི་རྒྱུ་མཚན་གྱིས་ཀྱང་། དེ་ལ་ལུང་ཚིག་རྣམ་དག་སྒྲུབ་བྱེད་ཡང་དག་ཏུ་མི་འཇུག་པའི་ཕྱིར་ཏེ། ཡུལ་གཞལ་བྱའི་གནས་གསུམ་པོ་དེ་ལ་ཡུལ་ཅན་དཔྱད་པ་གསུམ་པོ་སོ་སོར་འཇུག་པ་ནི། རྟོག་གེའི་གསང་ཚིག་བླ་ན་མེད་པ་ཡིན་པའི་ཕྱིར་རོ། །གཉིས་པ་ཐལ་འགྱུར་གྱིས་དགག་པ་ནི། དེར་ནི་རྗེས་དཔག་འཇུག་མི་འགྱུར། །ཞེས་པ་སྟེ། དེ་ཡང་དེར་ནི་ཞེས་པ་དེ་ཆོས་ཅན་དང་། རྗེས་དཔག་འཇུག་མི་འགྱུར་ཞེས་པ་ཚད་བསལ་དང་། ཁས་བླངས་རྟགས་བཀོད་ཟུར་ནས་ཁ་བསྐང་བ་ནི། བློ་བདེ་སྐྱེ་འཇིག་ཅན་དེ་ནི་ཆོས་ཅན། ཁྱོད་ལ་རྗེས་དཔག་རྟགས་དངོས་སྟོབས་ཀྱི་རྟགས་གཅིག་སྒྲུབ་བྱེད་ཡང་དག་ཏུ་འཇུག་པར་མི་འགྱུར་བར་ཐལ། ཁྱོད་ལུང་རྣམ་དག་ལ་བརྟེན་ནས་ངེས་པར་སྒྲུབ་དགོས་པའི་བསྒྲུབ་བྱ་ཡིན་པའི་ཕྱིར་ཞེས་འཆད་པར་བྱེད་པ་ལ། དེར་ནི་རྗེས་དཔག་འཇུག་མི་འགྱུར་ཞེས་སོ། །གསུམ་པ་ཁས་བླངས་འགལ་བས་དགག་པ་ལ། ཁས་བླངས་འགལ་བ་དངོས་དང་། དེའི་ཉེས་སྤོང་དགག་པ་གཉིས། དང་པོ་ནི། ལུང་ལ་གནོད་ཕྱིར་གཞན་ལ་ནི། །སྒྲུབ་བྱེད་བརྗོད་ཕྱིར་དེ་ཡི་ཚེ། །དེ་ནི་ཚད་མིན་ཞེས་པ་སྟེ། །དེ་ཡང་དེ་ནི་ཞེས་པ་ཆོས་ཅན་དང་། །ལུང་ལ་གནོད་ཕྱིར་གཞན་ལ་ནི། །སྒྲུབ་བྱེད་བརྗོད་ཕྱིར་ཞེས་པ་རྟགས་སུ་བཏང་སྟེ། སངས་རྒྱས་པའི་ལུང་དེ་ནི་ཆོས་ཅན། ཁྱོད་ལུང་ཚད་མ་མིན་པར་ཐལ། ཁྱོད་ཀྱི་ལུང་དོན་ལ་གནོད་པའི་ཕྱིར་དུ་ཁྱོད་ཀྱི་ལུང་དོན་ལས་གཞན་བློ་བདེ་སེམས་མེད་ལ་ནི་སྒྲུབ་བྱེད་ཡང་དག་བརྗོད་པ་དེའི་ཚེའི་ཕྱིར་ཞེས་འཆད་པ་ལ། ལུང་ལ་གནོད་ཕྱིར་གཞན་ལ་ནི། །སྒྲུབ་བྱེད་བརྗོད་ཕྱིར་དེའི་ཚེ། །དེ་ནི་ཚད་མིན་ཞེས་པ་འདི་བྱུང་། དེ་ལ་ཁོ་ན་རེ། དེ་ལ་འདོད་དེ། སངས་རྒྱས་པའི་ལུང་ཚད་མར་ཁས་མི་ལེན་ནོ་ཞེ་ན། ཁས་བླངས་ནང་འགལ་དངོས་སུ་སྟོན་པ་ནི། ཤེས་བྱ་ཆོས་ཅན། སངས་རྒྱས་པའི་ལུང་དེའི་བློ་བདེ་སྐྱེ་འཇིག་ཅན་དུ་གྲུབ། བློ་བདེ་སྐྱེ་འཇིག་ཅན་ལས་བློ་བདེ་སེམས་མེད་དུ་གྲུབ་པའི་སྒོ་ནས་གྲངས་ཅན་ཁྱོད་ཀྱི་འདོད་པ་མ་ལུས་པར་གྲུབ་པ་དེ་མིན་པར་ཐལ། སངས་རྒྱས་པའི་ལུང་ཚད་མ་ཡིན་པ་དེ་བས་ནའི་ཕྱིར། ཁས་བླངས་ནང་འགལ་གྱི་འཁོར་གསུམ་དངོས་ཡིན་ནོ་ཞེས་འཆད་པ་ལ། དེ་བས་ན། དེས་གྲུབ་མ་ལུས་གྲུབ་མ་ཡིན། །ཞེས་སོ། །གཉིས་པ་དེའི་ཉེས་སྤོང་དགག་པ་ལ། ཕྱོགས་སྔ་དངོས་དང་དེ་དགག་པ་གཉིས། དང་པོ་ལ། གལ་ཏེ་ཁོ་ན་རེ། སངས་རྒྱས་པའི་ལུང་དེ་སྤྱིར་ལུང་ཚད་མ་མིན་ཡང་། སངས་རྒྱས་པ་ཁྱོད་རང་ལ་ལུང་ཚད་མར་གྲུབ་སྟེ། སངས་རྒྱས་པའི་ལུང་དེ་སངས་རྒྱས་པ་ཁྱོད་རང་ལ་ཐོག་མ་མེད་པ་ནས་ལྡན་པ་ཡིན་པའི་ཕྱིར་ཞེས་པའི་ཕྱོགས་སྔ་འཆད་པ་ལ། གལ་ཏེ་ལུང་དེ་ལྡན་ལ་གྲུབ། ཅེ་ན། གཉིས་པ་དེ་དགག་པ་ལ། རྟགས་དངོས་སྟོབས་ཀྱི་རིགས་པས་དགག་པ་དང་། བསལ་བ་ལ་ཁས་བླངས་ནང་འགལ་བསྟན་པའོ། །དང་པོ་ནི། གང་གི་ལུང་གང་ཡིན། ཞེས་པ་སྟེ། གང་གི་ལུང་ཞེས་པ་ཆོས་ཅན་དང་། གང་ཡིན་ཞེས་པ་བསལ་བ་དང་། རྟགས་ཁ་བསྐང་བ་ཡིན་པས། སངས་རྒྱས་པ་ལ་སོགས་པ་གང་དང་གང་གི་ལུང་ཆོས་ཅན། ཁྱོད་སངས་རྒྱས་པ་ལ་སོགས་པ་གང་དང་གང་ཡིན་པ་ལ་ཐོག་མ་མེད་པ་ནས་ལྡན་པ་གང་ལས་ཡིན་དེ་མིན་པར་ཐལ། ཁྱོད་དང་སངས་རྒྱས་པ་ལ་སོགས་པ་ལ་ཐོག་མ་མེད་པ་ནས་འབྲེལ་པ་རྣམ་གཉིས་གང་ཡང་མ་གྲུབ་པའི་ཕྱིར་ཏེ། དེ་གཉིས་ལ་ཐོག་མ་མེད་པ་ནས་བདག་གཅིག་གི་འབྲེལ་བ་གྲུབ་ན། སངས་རྒྱས་པའི་སྐྱེས་བུ་གཅིག་གྲུབ་ཙམ་ནས་སངས་རྒྱས་པའི་ལུང་ཡང་གྲུབ་པར་ཐལ་བའི་ཕྱིར་དང་། དེ་གཉིས་ལ་ཐོག་མ་མེད་པ་ནས་དེ་བྱུང་གི་འབྲེལ་པ་གྲུབ་ན། སངས་རྒྱས་པའི་སྐྱེས་བུ་གཅིག་གྲུབ་ཙམ་ནས། དེའི་འབྲས་བུ་སངས་རྒྱས་པའི་ལུང་དེ་ཡང་དེའི་ཕྱི་ལོགས་དེ་མ་ཐག་ཏུ་འབྱུང་དགོས་པར་ཐལ་པའི་སྐྱོན་ཡོད་པའི་ཕྱིར་རོ། །ཞེས་འཆད་པ་ལ། གང་གི་ལུང་གང་ཡིན། ཞེས་སོ། །འདིའི་གནད་མ་རྟོགས་པར་འབྲུ་ལོག་སྣ་ཚོགས་སྣང་བ་ནི་མི་འཐད་དེ། གཞུང་འདི་ནི། སྐྱེས་བུ་གང་ལ་ལུང་དེ་ཐོག་མ་མེད་པ་ནས་ལྡན་པ་ཡིན་ནོ་ཞེས་ཁས་ལེན་པ་ཕྱོགས་སྔར་བྱས་ནས། རིགས་པ་འཕངས་པ་ཡིན་པས་འོག་ནས་འབྱུང་བའི། སྐྱེ་བོ་རང་པོར་སྐྱེས་འགྱུར་ཞིང་། །ཡོན་ཏན་ཉེས་པ་མ་མཐོང་ལ། །གྲུབ་མཐའ་མི་ཟད་གདོན་འདི་ནི། །ཀྱེ་མ་སུ་ཡི་དགོས་པ་ཡིན། །ཞེས་པའི་གཞུང་དེ་ཡང་འདིར་དྲན་པས་ཆོག་པའི་ཕྱིར་རོ། །གཉིས་པ། སངས་རྒྱས་པའི་ལུང་ཚད་མ་མིན་པར་ཡང་། སངས་རྒྱས་པ་རང་ལ་ལུང་ཚད་མར་གྲུབ་ཅེས་པའི་དམ་བཅའ་དེ་འགོག་པ་ལ། ཁས་བླངས་ནང་འགལ་གྱི་འཁོར་གསུམ་གྱི་རིགས་པ་གསུམ་ཡོད་པའི་དང་པོ་ནི། ཚད་མས་གནོད་པར་གྱུར་པ་ཡིས། །ལུང་དེ་ཇི་ལྟར་གྲུབ་པ་ཡིན། །ཞེས་པ་ཡིན་ལ། དེ་ཡང་། ཚད་མས་གནོད་པར་གྱུར་པ་ཡིས། །ཞེས་པ་རྟགས་དང་། ལུང་དེ་ཞེས་པ་ཆོས་ཅན་དང་། ཇི་ལྟར་གྲུབ་པ་ཡིན་ཞེས་པ་བསལ་བར་བཏང་སྟེ། སངས་རྒྱས་པའི་ལུང་དེ་ཆོས་ཅན། ཁྱོད་སངས་རྒྱས་པ་ལ་ལུང་ཚད་མ་ཇི་ལྟར་གྲུབ་པ་ཡིན་ཏེ་མིན་པར་ཐལ། ཁྱོད་ཀྱི་བསྟན་དོན་ལ་ཚད་མས་གནོད་པར་གྱུར་པ་ཡིན་པའི་ཕྱིར། རྟགས་བསལ་ཁས། ཁྱབ་པ་ཡོངས་ཁྱབ་ཡིན་པས་འཁོར་གསུམ། གཉིས་པ་ནི། དེ་དང་འགལ་བ་ཁས་ལེན་པ། དེ་ཉིད་ཀྱིས་ཇི་ལྟར་འགྱུར། ཞེས་པ་ཡིན་ལ། དེ་ཡང་ཆོས་ཅན་ཁ་བསྐང་། ཇི་ལྟར་འགྱུར་བ་བསལ་བ་དང་། ལྷག་མ་རྟགས་སུ་བཏང་བ་སྟེ། སངས་རྒྱས་པའི་ལུང་ཆོས་ཅན། ཁྱོད་སངས་རྒྱས་པ་ལ་ཡང་ལུང་ཚད་མར་ཇི་ལྟར་འགྱུར་ཏེ་མི་འགྱུར་བར་ཐལ། སངས་རྒྱས་པས་ཁྱོད་ཀྱི་བསྟན་དོན་དང་འགལ་བ་བློ་བདེ་སེམས་མེད་དུ་ཁས་ལེན་པར་རིགས་པ་དེ་ཉིད་ཀྱིས་ནི་ཕྱིར། རྟགས་བསལ་ཁས། ཁྱབ་པ་ཡོངས་ཁྱབ་ཡིན་པས་འཁོར་གསུམ་ཞེས་འཆད་པ་ལ། དེ་དང་བསལ་བ་ཁས་ལེན་པ། །དེ་ཉིད་ཕྱིར་ནི་ཇི་ལྟར་འགྱུར། ཞེས་སོ། །གསུམ་པ་ནི། དེ་ལས་གཞན་པ་ཁས་ལེན་ན། །དེ་དོར་ཡན་ལག་ཚད་མ་མིན། །ཞེས་པ་ཡིན་པ་དེ་ཡང་། ཚད་མ་མིན་ཞེས་པ་བསལ་བ་དང་། ཆོས་ཅན་ཁ་བསྐང་། ལྷག་མ་རྟགས་སུ་བཏང་སྟེ། སངས་རྒྱས་པའི་ལུང་ཆོས་ཅན། ཁྱོད་སངས་རྒྱས་པ་ལ་ལུང་ཚད་མ་མིན་པར་ཐལ། སངས་རྒྱས་པ་ལ་ཁྱོད་ཀྱི་བསྟན་དོན་ལས་གཞན་པ་བློ་བདེ་སེམས་མེད་དུ་ཁས་ལེན་རིགས་པ་གང་ཞིག ཁྱོད་ཀྱིས་སངས་རྒྱས་པའི་ལུང་དོན་ལས་གཞན་པ་ཁས་ལེན་པ་དེ་ནི། ཁྱོད་ཀྱིས་སངས་རྒྱས་པའི་ལུང་ཚད་མར་ཁས་ལེན་པ་དོར་བའི་ཡན་ལག་ཡིན་པའི་ཕྱིར། རྟགས་དང་པོ་དང་གསལ་བ་ཁས། གཉིས་པ་ཚད་མས་གྲུབ་པའི་འཁོར་གསུམ་མོ། །རྩ་བའི་ས་བཅད་གཉིས་པ། བདག་མཐོང་མིན་པ་ཁས་བླངས་ནང་འགལ་གྱིས་དགག་པ་ལ། རིགས་པ་དངོས་དང་། ཉེས་སྤོང་དགག་པ་གཉིས། དང་པོ་ནི། རང་རྟོགས་གང་ལས་བྱུང་གྱུར་པའི། །སྒྲུབ་བྱེད་དེ་ནི་ཅིས་མ་བརྗོད། །ཅེས་པ་ཡིན་ལ། དེ་ཡང་། གཞུང་དེ་བསལ་བ་དང་། ཆོས་ཅན་དང་རྟགས་ཁ་བསྐང་བ་སྟེ། གྲངས་ཅན་པ་ཆོས་ཅན། ཁྱོད་ཀྱི་ཁྱོད་རང་ལ། བློ་བདེ་སེམས་མེད་དུ་རྟོགས་པའི་རྟོགས་པ་སྒྲུབ་བྱེད་ཀྱི་ཐབས་གང་ལས་བྱུང་བའི་སྒྲུབ་བྱེད་དེ་ནི། ཕྱི་རྒོལ་སངས་རྒྱས་པ་ལ་ཅིས་མ་བརྗོད་དེ་བརྗོད་རིགས་པར་ཐལ། ཁྱོད་སངས་རྒྱས་པའི་ངོར་བློ་བདེ་སེམས་མེད་དུ་སྒྲུབ་པའི་སྔ་རྒོལ་རྣམ་དག་ཡིན་པའི་ཕྱིར། རྟགས་དངོས། ཁྱབ་པ་ཚད་མས་གྲུབ། འདོད་ལན་ཁྱོད་ཀྱིས་མ་ཐེབས་པས་འཁོར་གསུམ་མོ། །ཞེས་འཆད་པ་ལ། རང་རྟོགས་གང་ལས་བྱུང་གྱུར་པའི། །སྒྲུབ་བྱེད་དེ་ནི་ཅིས་མ་བརྗོད། །ཅེས་སོ། །གཉིས་པ་ཉེས་སྤོང་དགག་པ་ལ་གསུམ། ལུང་གིས་གྲུབ་པའི་ལན་དགག་པ། རྣལ་འབྱོར་མངོན་སུམ་གྱིས་གྲུབ་པའི་ལན་དགག འདོད་པས་གྲུབ་པའི་ལན་དགག་པའོ། །དང་པོ་ནི། ཁོ་ན་རེ། རྩ་བ་ལ་མ་ཁྱབ་སྟེ། གྲངས་ཅན་པས་གྲངས་ཅན་གྱི་ལུང་གིས་བློ་བདེ་སེམས་མེད་དུ་གྲུབ་པ་ཡིན་ལ། སངས་རྒྱས་པས་གྲངས་ཅན་པའི་ལུང་དེ་ཚད་མར་མི་འཛིན་པའི་ཕྱིར། ཞེས་ཟེར་ན། དེའི་ལན་འགོག་པ་ལ། ཁས་བླངས་ནང་འགལ་གྱི་འཁོར་གསུམ་འཕེན་པ་ནི། རིགས་པ་གང་གིས་ལུང་འཛིན་པ། །དེ་ནི་འདིས་ཀྱང་ཅིས་མི་འཛིན། །ཞེས་པ་ཡིན་ལ། དེ་ཡང་། དེ་ནི་ཞེས་པ་དེ་ཆོས་ཅན་དང་། འདིས་ཀྱང་ཅིས་མི་འཛིན་ཞེས་པ་དེ་བསལ་བ་དང་། རིགས་པ་གང་གིས་ལུང་འཛིན་པ་ཞེས་པ་དེ་རྟགས་སུ་བཀོད་པ་སྟེ། འོ་ན། གྲངས་ཅན་ཁྱོད་ཀྱི་ལུང་དེ། རང་གི་བསྟན་དོན་རིགས་པས་གྲུབ་པའི་ལུང་རྣམ་དག་ཡིན་ནམ་མ་གྲུབ་པའི་ལུང་ལྟར་སྣང་ཡིན། དང་པོ་ལས་འོས་མེད་དོ་ཟེར་ན་ཉོན་ཅིག གྲངས་ཅན་གྱི་ལུང་དེ་ནི་ཆོས་ཅན། ཁྱོད་སངས་རྒྱས་པ་འདིས་ཀྱང་ལུང་ཚད་མར་ཅིས་མི་འཛིན་ཏེ་འཛིན་རིགས་པར་ཐལ། ཁྱོད་རང་གི་བརྗོད་དོན་རིགས་པ་གང་གིས་འཛིན་པ་དེ་གྲུབ་པའི་ལུང་རྣམ་དག་ཡིན་པའི་ཕྱིར། རྟགས་བསལ་ཁས། ཁྱབ་པ་ཡོངས་ཁྱབ་ཡིན་པས་འཁོར་གསུམ། ཕྱི་མ་ལྟར་ན། གྲངས་ཅན་པའི་ལུང་ཆོས་ཅན། ཁྱོད་གྲངས་ཅན་རང་གིས་ཀྱང་ལུང་ཚད་མར་འཛིན་མི་རིགས་པར་ཐལ། ཁྱོད་རང་གི་བརྗོད་དོན་རིགས་པས་མ་གྲུབ་པའི་ལུང་ལྟར་སྣང་ཡིན་པའི་ཕྱིར། ཡང་འཁོར་གསུམ་ཨེ་དྲན། །གཉིས་པ་རྣལ་འབྱོར་མངོན་སུམ་གྱིས་གྲུབ་པའི་ལན་དགག་པ་ལ། ཡང་ཁོ་ན་རེ། རྩ་བ་ལ་མ་ཁྱབ་སྟེ། གྲངས་ཅན་གྱི་སྒོམ་བྱུང་རྣལ་འབྱོར་མངོན་སུམ་གྱིས་བློ་བདེ་སེམས་མེད་དུ་གྲུབ། སངས་རྒྱས་པ་ལ་གྲངས་ཅན་གྱི་སྒོམ་བྱུང་རྣལ་འབྱོར་མངོན་སུམ་མེད་པའི་ཕྱིར་ཞེས་ཟེར་ན། དེ་འགོག་པ་ལ། སྔར་ནི་སྒྲུབ་བྱེད་གང་དག་གིས། །ཐ་མལ་པར་གྱུར་རྟོགས་པ་དང་། །དབང་པོ་འབྱུང་བའི་སྒྲུབ་དེ་དག །དེ་དོན་ནུས་ཤེས་ལ་ནུས་ཡིན། །ཞེས་པ་སྟེ། སྙིང་པོ་དྲིལ་ན་གྲངས་ཅན་ཆོས་ཅན། ཁྱོད་ཀྱི་རྣལ་འབྱོར་མངོན་སུམ་སྒྲུབ་བྱེད་ཀྱི་ཐབས་དེ་སངས་རྒྱས་པ་ལ་སྟོན་རིགས་པར་ཐལ། ཁྱོད་ཀྱི་རྣལ་འབྱོར་མངོན་སུམ་ལ་བརྟེན་ནས་བློ་བདེ་སེམས་མེད་དུ་སྒྲུབ་པ་གང་ཞིག ཁྱོད་སངས་རྒྱས་པའི་ངོ་བོར་བློ་བདེ་སེམས་མེད་དུ་སྒྲུབ་པའི་སྔ་རྒོལ་མཁས་པ་ཡིན་པའི་ཕྱིར། གལ་ཏེ་མ་ཁྱབ་སྟེ། གྲངས་ཅན་གྱི་རྣལ་འབྱོར་མངོན་སུམ་སྒྲུབ་པའི་ཐབས་དེ། སངས་རྒྱས་པ་ལ་བསྟན་ཀྱང་ཤེས་པར་མི་ནུས་པའི་ཕྱིར་ཞེས་ཟོལ་འགྲོས་བྱེད་ན། ཤེས་བྱ་ཆོས་ཅན། ནང་པ་སངས་རྒྱས་པ་དེ་གྲངས་ཅན་ལུགས་ཀྱི། རྣལ་འབྱོར་མངོན་སུམ་གྱི་ཐབས་ལ་ནུས་པ་དང་བཅས་པ་ཡིན་ཏེ། གྲངས་ཅན་ཁྱོད་རང་ལ་ཡང་སྔར་ནི་སོ་སོ་སྐྱེ་བོ་ཐ་མལ་པར་གྱུར་པ་ཡིན་པ་ལ། ཕྱིས་སྒྲུབ་བྱེད་ཀྱི་ཐབས་གང་དག་གིས་རྣལ་འབྱོར་མངོན་སུམ་གྱི་རྟོགས་པ་ཐོབ་པ་དང་། ཁྱོད་རང་གི་ལུགས་ཀྱི་དྲི་མེད་དབང་པོ་བརྒྱད་ཀྱི་བསྡུས་པའི་རྣལ་འབྱོར་མངོན་སུམ་སྒྲུབ་བྱེད་ཀྱི་ཐབས་དེ་དག་གིས་རྣལ་འབྱོར་མངོན་སུམ་དེ་ཡི་དོན་ཕྱི་རྒོལ་སངས་རྒྱས་པ་ལ་ཡང་སྒྲུབ་ནུས་པའི་ཕྱིར། རྟགས་བསལ་གང་ལ་ལན་འདེབས་སོམས་ཤིག གལ་ཏེ་ཁོ་ན་རེ། རྟགས་དེ་རྣམས་མ་གྲུབ་སྟེ། གྲངས་ཅན་ལུགས་ཀྱི་རྣལ་འབྱོར་མངོན་སུམ་དེ་སྒྲུབ་བྱེད་ཀྱི་ཐབས་གང་དང་ཡང་འབྲེལ་པ་རྣམ་པར་ཆད་ཅིང་། ཚད་མས་དོན་སྤྱིའི་ཚུལ་གྱིས་ཀྱང་སྤྱོད་ཡུལ་མ་ཡིན་པའི་ཕྱིར་ཞེ་ན། དེའི་ལན་ལ་ཁས་བླངས་ནང་འགལ་གྱི་འཁོར་གསུམ་འཕེན་པ་ནི། གང་ཡང་འབྲེལ་པ་རྣམ་བཅད་ཅན། །སྤྱིས་ཀྱང་སྤྱོད་ཡུལ་མ་ཡིན་པའི། །དོན་དག་དེ་ལ་བསྒྲུབ་བྱ་དང་། །སྒྲུབ་བྱེད་དཔྱོད་པ་ཅུང་ཟད་མེད། །ཅེས་པ་དེ་ཡིན་ལ། དེ་ཡང་། དོན་དེ་དག་ལ་བསྒྲུབ་བྱ་དང་། །སྒྲུབ་བྱེད་དཔྱོད་པ་ཅུང་ཟད་མེད། །ཅེས་པ་དེ་བསལ་བ་དང་། ཆོས་ཅན་ཁ་བསྐང་། ལྷག་མ་རྟགས་སུ་བཀོད་པ་སྟེ། ཤེས་བྱ་ཆོས་ཅན། བློ་བདེ་སེམས་མེད་དང་། གྲངས་ཅན་ལུགས་ཀྱི་རྣལ་འབྱོར་མངོན་སུམ་གྱི་དོན་དག་ལ་བསྒྲུབ་བྱ་སྒྲུབ་བྱེད་དུ་དཔྱོད་པ་སྟེ། ཐབས་དང་ཐབས་བྱུང་གི་འབྲེལ་པ་ཅུང་ཟད་ཀྱང་མེད་པར་ཐལ། གྲངས་ཅན་ལུགས་ཀྱི་རྣལ་འབྱོར་མངོན་སུམ་དེ། སྒྲུབ་བྱེད་ཀྱི་ཐབས་གང་དང་ཡང་འབྲེལ་པ་རྣམ་པར་ཆད་ཅིང་། ཚད་མས་མངོན་སུམ་དུ་མ་མཐོང་བར་མ་ཟད་དོན་སྤྱིའི་ཚུལ་གྱིས་ཀྱང་སྤྱོད་ཡུལ་མིན་པའི་ཕྱིར། རྟགས་གསལ་ཁས། ཁྱབ་པ་ཚད་གྲུབ་ཡིན་པས་འཁོར་གསུམ། །གསུམ་པ་འདོད་པས་གྲུབ་པའི་ལན་དགག་པ་ལ། ཡང་ཁོ་ན་རེ། རྩ་བར་མ་ཁྱབ་སྟེ། གྲངས་ཅན་གྱི་འདོད་པའམ་གྲུབ་མཐའི་དབང་གིས་བློ་བདེ་སེམས་མེད་དུ་གྲུབ་པའི་ཕྱིར་ཞེ་ན། ཧ་ཅང་ཐལ་བའི་རིགས་པ་འཕེན་པ་ནི། སྐྱེས་བུའི་བསམ་པའི་དབང་གིས་ནི། །དེ་ཉིད་དེ་ཉིད་མི་འཇོག་ན། །གཏན་ཚིགས་དེར་སྣང་མེད་འགྱུར་ཏེ། །དེ་ནི་དངོས་བསྟན་མིན་ཕྱིར་རོ། །ཞེས་པ་ཡིན་ལ་དེ་ཡང་། གཏན་ཚིགས་དེ་སྣང་མེད་འགྱུར་ཏེ་ཞེས་པ་བསལ་པ་དང་། ཆོས་ཅན་ཁ་བསྐང་ལྷག་མ་རྟགས་སུ་བཀོད་པ་སྟེ། ཤེས་བྱ་ཆོས་ཅན། གཏན་ཚིགས་ཡང་དག་དང་། དེར་སྣང་བ་གཏན་ཚིགས་ལྟར་སྣང་གི་རྣམ་གཞག་མཐའ་གཅིག་ཏུ་ངེས་པ་མེད་པར་འགྱུར་ཏེ། སྐྱེས་བུའི་བསམ་པའི་དབང་གིས་ནི། དེ་ཉིད་རྟགས་དང་། དེ་ཉིད་མ་ཡིན་པ་རྟགས་ལྟར་སྣང་གི་རྣམ་གཞག་འཇོག་པ་ནི་གང་ཟག་གི་སྐྱེས་བུའི་བསམ་པ་དེ་ནི། དངོས་པོའི་གནས་ཚུལ་ལ་བརྟེན་པ་དེ་མཐུན་པར་འཇུག་པ་ཡིན་པའི་ཕྱིར། ཞེས་པ་ལ། སྐྱེས་བུའི་བསམ་པའི་དབང་གིས་ནི། །ཞེས་སོགས་སོ། །རྩ་བའི་གསུམ་པ་སྒྲུབ་བྱེད་ཡིན་པ་ཁས་བླངས་དང་རིགས་པས་དགག་པ་ལ་ཚུལ་གསུམ་མ་ཚང་བས་དགག་པ་དང་། རྟགས་གསུམ་དུ་མ་འདུས་པས་དགག་པ་གཉིས། དང་པོ་ལ་དངོས་དང་། འཕྲོས་པའི་རིགས་པའོ། །དང་པོ་ནི། དོན་ཡོད་ཤེས་ལ་ལྟོས་བཅས་ཡིན། །མེད་པ་ཤེས་པས་སྒྲུབ་བྱེད་མིན། །ཞེས་པ་ཡིན་ལ། དེ་ཡང་སྒྲུབ་བྱེད་མིན་ཞེས་པ་བསལ་བ་དང་། མེད་པ་ཤེས་པས་ཞེས་པ་རྟགས་དང་། དོན་ཡོད་ཤེས་ལ་ལྟོས་བཅས་ཡིན། ཞེས་པ་ཁྱབ་སྒྲུབ་ཏུ་བྱེད་པའི་དངོས་སྟོབས་ཀྱི་རིགས་པ་ཤིན་ཏུ་བཟང་བ་སྟེ། སྐྱེ་འཇིག་ཅན་ཆོས་ཅན། ཁྱོད་བློ་བདེ་སེམས་མེད་དུ་སྒྲུབ་པའི་སྒྲུབ་བྱེད་ཡང་དག་མིན་པར་ཐལ། ཁྱོད་ཀྱི་རྟགས་ཀྱིས་བློ་བདེ་སེམས་མེད་དུ་སྒྲུབ་པར་བྱེད་པའི་ཚུལ་གསུམ་གསུམ་མེད་པ་གང་ཞིག ཁྱོད་ཀྱི་རྟགས་ཀྱི་དེ་སྐོར་གྱི་ཚུལ་གསུམ་ཁྱོད་ཀྱི་རྟགས་ཀྱི་སྔ་རྒོལ་གྱི་བློས་མ་ཤེས་པ་ཡིན་པས་སོ། །ཁྱབ་སྟེ། ཁྱོད་ཀྱི་རྟགས་ཡང་དག་ཡིན་ན། ཁྱོད་ཀྱི་རྟགས་ཀྱི་དེ་སྐོར་གྱི་ཚུལ་གསུམ་དོན་ཡུལ་སྟེང་ནས་ཡོད་པ་འགོད་མཁན་གྱི་རྒོལ་བའི་བློས་ཤེས་པ་ལ་ལྟོས་པ་དང་བཅས་པ་ཡིན་དགོས་པའི་ཕྱིར། བསལ་བ་ཁས། རྟགས་ཚད་མས་གྲུབ་ཅིང་ཁས་བླངས་དངོས་འགལ། ཁྱབ་པ་རིགས་ལམ་ལ་ཞུགས་པ་ཡིན་པས་ཁས་བླངས་འཁོར་གསུམ་ལས་ཀྱང་ཆེས་ལྷག་པ་ཡིན་ནོ། །གཉིས་པ་འཕྲོས་པའི་རིགས་པ་ནི། ཡོད་ཀྱང་དངོས་དང་འབྲེལ་མེད་པའི། །རྟོགས་པ་རྟོགས་པ་མེད་དང་མཚུངས། །ཞེས་པ་ཡིན་ལ། དེ་ཡང་རྟོགས་པ་རྟོགས་པ་མེད་དང་མཚུངས་ཞེས་པ་བསལ་པ་དང་། དངོས་དང་འབྲེལ་མེད་པའི་ཞེས་པ་རྟགས་སུ་བཀོད་པ་སྟེ། སྐྱེ་འཇིག་ཅན་ཆོས་ཅན། བློ་བདེ་སེམས་མེད་དུ་རྟོགས་པའི་རྟོགས་པ་རྣམ་དག་གཅིག་མེད་མོད། དེ་ཡོད་དུ་ཆུག་ཀྱང་ཁྱོད་ཀྱིས་རྟགས་ལས་བློ་བདེ་སེམས་མེད་དུ་རྟོགས་པར་རློམ་པ་དེ་ནི་རྟོགས་པ་མེད་པ་དང་མཚུངས་ཏེ། ཁྱོད་སེམས་མེད་ཀྱི་དངོས་པོ་དང་འབྲེལ་བ་མེད་པའི་གཏམ་ཡིན་པའི་ཕྱིར། ཞེས་པ་ལ། ཡོད་ཀྱང་དངོས་དང་། ཞེས་སོགས་བྱུང་། གཉིས་པ་རྟགས་གསུམ་དུ་མ་འདུས་པས་དགག་པ་ལ། དངོས་དང་འཕྲོས་པའི་རིགས་པ་གཉིས། དང་པོ་ནི། སྐྱེ་འཇིག་ཅན་ཆོས་ཅན། ཁྱོད་བློ་བདེ་སེམས་མེད་དུ་སྒྲུབ་པའི་རྟགས་ཡང་དག་མིན་པར་ཐལ། དེ་ལྟར་སྒྲུབ་པའི་རང་བཞིན་གྱི་རྟགས་ཡང་དག་དང་ནི། དེ་ལྟར་སྒྲུབ་པའི་འབྲས་བུའི་རྟགས་ཡང་དག་གམ། དེ་ལྟར་སྒྲུབ་པའི་སྣང་བ་མཐོང་བ་མེད་པ་རེ་མ་དམིགས་པའི་རྟགས་ཡང་དག་གསུམ་པོ་གང་ཡང་མ་ཡིན་པའི་ཕྱིར་ཞེས་འཆད་པ་ལ། རང་བཞིན་དང་ནི་འབྲས་བུའམ། །སྣང་བ་མཐོང་བ་མེད་ཉིད་རྟགས། །ཞེས་སོ། །གཉིས་པ་འཕྲོས་པའི་རིགས་པ་ལ། འོ་ན་སྐྱེ་འཇིག་ཅན་དེ་དང་སེམས་མེད་གཉིས་ལ་འབྲེལ་པ་གྲུབ་བམ་མ་གྲུབ། གལ་ཏེ་གྲུབ་པོ་ཞེ་ན། སྐྱེ་འཇིག་ཅན་ཆོས་ཅན། གྲངས་ཅན་རང་ལ་ཡང་། བློ་བདེ་སྐྱེས་འཇིག་ཅན་དུ་ཅིས་མ་གྲུབ་སྟེ་གྲུབ་པར་ཐལ། ཁྱོད་ཀྱི་རྟགས་ལས་བློ་བདེ་སེམས་མེད་དུ་སྒྲུབ་པའི་རྟགས་ཆོས་གཉིས་ཀྱི་འབྲེལ་པ་དེ་ཆོས་ཅན་བློ་བདེའི་སྟེང་དུ་དངོས་པོའི་གནས་ཚུལ་ལ་གྲུབ་པ་ཡིན་པའི་ཕྱིར། གལ་ཏེ་དེ་གཉིས་ལ་འབྲེལ་པ་མ་གྲུབ་ན། སྐྱེ་འཇིག་ཅན་ཆོས་ཅན། ནང་པ་སངས་རྒྱས་པ་གཞན་གྱིས་ཁྱོད་ཀྱི་རྟགས་ལས་བློ་བདེ་སེམས་མེད་དུ་རྟོགས་པ་མི་རིགས་པར་ཐལ། ཁྱོད་དང་སེམས་མེད་གཉིས་ལ་འབྲེལ་པ་རྣམ་གཉིས་གང་ཡང་མ་གྲུབ་པའི་ཕྱིར་ཞེས་པའི་རིགས་པ་བཟང་པོ་འཆད་པར་བྱེད་པ་ལ། འབྲེལ་དེ་དངོས་ལ་གྲུབ་ཡིན་ན། །རང་ལ་ཅི་ཡི་ཕྱིར་མ་གྲུབ། །གཞན་གྱིས་ཀྱང་གཞན་ལ་རྟོགས་པ། །མི་རིགས་ཞེས་པ་འདི་བྱུང་། གཉིས་པ་ཐལ་བའི་ངག་ལ་མཚུངས་པ་སྤང་བ་ལ། རྩོད་པ་དང་ལན་བཤད་པ་གཉིས། དང་པོ་ལ། གང་ལ། གང་གིས། ཚུལ་ཇི་ལྟར་རྩོད་པ་དང་གསུམ། དང་པོ་ནི། དེ་སྤང་ཕྱིར་བདག་མཐོང་བའི་ཚིག་ཅེས་པའི་སྐབས་སུ། རྟགས་སྔ་རྒོལ་གྱིས་ཚད་མས་མ་གྲུབ་པའི་རང་རྒྱུད་ཀྱི་སྒྲུབ་ངག་ཡང་དག་མེད་པར་བསྟན་པ་དེ་ལ་རྩོད། གཉིས་པ་ནི་གྲངས་ཅན་ཁ་ཅིག་གིས་རྩོད། གསུམ་པ་ནི། འོ་ན་རྟགས་སྔ་རྒོལ་གྱི་ཚད་མས་མ་གྲུབ་པའི་སྒྲུབ་བྱེད་ཡང་དག་འཕེན་པའི་ཐལ་འགྱུར་ཡང་དག་མེད་པར་ཐལ། རྟགས་སྔ་རྒོལ་གྱི་ཚད་མས་མ་གྲུབ་པའི་རང་རྒྱུད་ཀྱི་སྒྲུབ་ངག་ཡང་དག་མེད་པའི་ཕྱིར། ཞེས་པའི་ཚུལ་གྱིས་རྩོད། གཉིས་པ་ལན་ལ། རྩ་བ་ལ་མ་ཁྱབ་སྟེ། སྒྲུབ་ངག་ཡང་དག་ནི་རང་གི་བསྒྲུབ་བྱ་སྒྲུབ་པའི་ཕྱིར་དུ་བཀོད་པ་ཡིན་ལ། སྒྲུབ་བྱེད་ཡང་དག་འཕེན་པའི་ཐལ་འགྱུར་ཡང་དག་ནི། གཙོ་བོར་གཞན་གྱི་ལོག་རྟོག་ཟློག་པའི་ཕྱིར་དུ་འཕངས་པ་ཙམ་ཡིན་པའི་ཕྱིར། ཞེས་ལན་འདེབས་པ་ནི། གཞན་གྱིས་བཏགས་པ་ཡི། །ཐལ་བ་སྒྲུབ་པ་གཉིས་འབྲེལ་ཕྱིར། །གཉིས་མེད་ན་གཞན་དགག་ཕྱིར་ཡིན་ཞེས་པ་སྟེ། དེ་ཡང་། གཞན་གྱིས་བཏགས་པ་ཡི་ཐལ་བ་སྒྲུབ་པ་ཞེས་པ་ཆོས་ཅན་དང་། གཉིས་འབྲེལ་ཕྱིར་ཞེས་པ་རྟགས་དང་། ཅིག་མེད་ན་གཞན་དགག་ཕྱིར་ཡིན་ཞེས་པ་བསལ་བ་འཕངས་པ་ཡིན་པས། སློབ་དཔོན་ཕྱོགས་ཀྱི་གླང་པོས། བྱེ་བྲག་པའི་ངོར་བྱེ་བྲག་པ་གཞན་གྱིས་བཏགས་པ་ཡི། བ་གླང་གི་སྤྱི་ཆོས་ཅན་རང་གི་གསལ་བ་དུ་མ་ལ་རྗེས་སུ་མི་འགྲོ་བར་ཐལ། ཆ་མེད་ཡིན་པའི་ཕྱིར་ཞེས་པའི་ཐལ་འགྱུར་ཡང་དག་སྒྲུབ་པ་སྟེ་འཕངས་པ་ཆོས་ཅན། གཅིག་ཆ་བཅས་སུ་མེད་ན་གཞན་རང་གི་གསལ་བ་དུ་མ་ལ་རྗེས་སུ་འགྲོ་བ་དེ་དགག་པར་བྱ་བའི་ཕྱིར་དུ་འཕངས་པ་ཡིན་ཞིང་། དེ་ལྟར་འཕངས་པས་དེ་འགོག་ནུས་པ་ཡང་ཡིན་ཏེ། ཆ་བཅས་དང་རང་གི་གསལ་བ་དུ་མ་ལ་རྗེས་སུ་འགྲོ་བ་གཉིས་ལ་མེད་ན་མི་འབྱུང་བའི་འབྲེལ་པ་གྲུབ་པ་ཡིན་པའི་ཕྱིར་ཞེས་འཆད་པ་ལ། གཞན་གྱིས་བཏགས་པ་ཡི་སོགས་སོ། །འདིར་ཐལ་འགྱུར་ལ་གཞུང་ཚིག་རྐང་པ་ཕྱེད་དང་གསུམ་པོ་དེ་ལས་མེད་པས། རྒྱ་འགྲེལ་དང་རིགས་པའི་གཏེར་ཀྱི་ཁ་བསྐང་བའི་བཤད་པ་དགོས་པ་ནི་ཟུར་དུ་གསལ་ལོ། །དེས་ནི་རང་གི་མཐོང་བ་སྨོས་པའི་དགོས་པ་བཤད་པ་དེ་སོང་བ་ཡིན་ལ། དེར་སྐབས་ཀྱི་རང་དེ་ངོས་འཛིན་པར་བྱེད་པ་ལ། རྒོལ་ཕྱི་རྒོལ་ཅི་རིགས་ལ་ངོས་འཛིན་པའི་བཤད་པ་ཆོལ་ཆོལ་མང་པོ་སྨྲ་བ་ནི་གནད་ངོས་མ་ཟིན་པ་སྟེ། སྐབས་དེའི་སྔར་རྒོལ་གྱིས་སྐབས་དེའི་ཕྱི་རྒོལ་ལ་རང་རྒྱུད་ཀྱི་སྒྲུབ་ངག་འགོད་པའི་སྐབས་ཡིན་པས། སྐབས་དེའི་སྔ་རྒོལ་རྣམ་དག་ལས་འོས་མེད་པའི་ཕྱིར་རོ། །གཉིས་པ་དོན་སྨོས་པའི་དགོས་པ་འཆད་པ་ལ། དངོས་དང་། དེ་སྒྲུབ་བྱེད་བཤད་པ་གཉིས། དང་པོ་འཆད་པར་བྱེད་པ་ལ། དོན་སྨོས་དེ་ནི་ཞེས་སོགས་ཚིགས་སུ་བཅད་པ་གཅིག་སྟེ། སློབ་དཔོན་ཕྱོགས་ཀྱི་གླང་པོས་གཞན་དོན་རྗེས་དཔག་གི་མཚན་ཉིད་འཆད་པའི་ཚིག་ཟུར་དུ། རང་གིས་མཐོང་བ་ལས་ལོགས་སུ། དོན་ཞེས་པའི་ཚིག་སྨོས་པ་དེ་ནི་ཆོས་ཅན། ཁྱོད་ལ་རྣམ་བཅད་ཀྱི་དགོས་པ་ཡོད་དེ། སྒྲ་རྟག་སྟོན་གྱི་ལུང་ལས་རྟག་པར་བཤད་པ་དག་དང་། རྟོག་པས་སྒྲོ་བཏགས་པའི་བདག་ཉིད་ཅན་སྒྲ་རྟག་པ་བསྒྲུབ་པའི་ཕྱོགས་བཏགས་པ་བ་དང་། མཐུན་ཕྱོགས་གང་རུང་གི་རྟགས་ཀྱིས་སྒྲ་རྟག་པར་སྒྲུབ་པའི་རྟགས་ཉིད་བརྗོད་བྱར་སྟོན་པའི་སྒྲུབ་ངག་རྣམས། སྒྲུབ་ངག་ཡང་དག་ཡིན་པར་གཅད་པར་བྱ་བའི་ཆེད་ཡིན་པའི་ཕྱིར། ཡང་དེ་ཆོས་ཅན། ཡོངས་གཅོད་ཀྱི་དགོས་པ་ཡོད་དེ། སྒྲུབ་བྱེད་ཚུལ་གསུམ་གྱི་དོན་ལས་བསྒྲུབ་བྱའི་དོན་སྒྲུབ་པ་ཡིན་པས། སྒྲུབ་ངག་ཡང་དག་ཡིན་ན་རང་གི་བརྗོད་བྱ་ཚུལ་གསུམ་པོ་དོན་ཡུལ་སྟེང་ནས་གྲུབ་པ་གཅིག་དགོས་ཞེས་ཤེས་པར་བྱ་བའི་ཆེད་ཡིན་པའི་ཕྱིར་ཞེས་འཆད་པ་ལ། དོན་སྨོས་དེ་ནི་སྒྲ་དག་དང་། །རྟོག་པས་སྒྲོ་བཏགས་བདག་ཉིད་ཅན། །རྟགས་ཉིད་མིན་པར་སྒྲུབ་དོན་རེ། །དོན་ལས་དོན་ནི་གྲུབ་ཕྱིར་རོ་ཞེས་སོ། །གཉིས་པ་དེའི་སྒྲུབ་བྱེད་འཆད་པ་ལ། སྒྲ་རྟག་དོན་གྱི་ལུང་ལས་རྟག་པར་བཤད་ན་རྟག་པ་ཡིན་པས་ཁྱབ། ཅེས་སོགས་ཀྱི་སྒྲུབ་ངག་དང་། སྒྲ་རྟག་པར་སྒྲུབ་པའི་ཕྱོགས་བཏགས་པ་བ་དང་། མཐུན་ཕྱོགས་གང་རུང་ཡིན་ན་རྟག་པ་ཡིན་པས་ཁྱབ་ཅེས་སོགས་ཀྱི་སྒྲུབ་ངག་རྣམས་ནི། སྒྲུབ་ངག་ཡང་དག་མིན་ཏེ། སྒྲ་རྟག་སྟོན་གྱི་ལུང་ལས་རྟག་པར་བཤད་པ་དང་། སྒྲ་རྟག་པར་སྒྲུབ་པའི་ཕྱོགས་བཏགས་པ་བ་དང་མཐུན་ཕྱོགས་གང་རུང་གི་རྟགས་ཀྱིས་སྒྲ་རྟག་པ་སྒྲུབ་པར་བྱེད་པའི་ཁྱབ་པ་འཁྲུལ་བ་ཡིན་པའི་ཕྱིར་ཏེ། དེ་གཉིས་སྒྲ་རྟག་པར་སྒྲུབ་པའི་མཐུན་ཕྱོགས་ཀྱི་དངོས་པོ་ལས་གཞན་དུ་འཇུག་སྲིད་པའི་ཕྱིར་ཏེ། རྟོག་པ་རང་ཡུལ་ལ་དངོས་དབང་གིས་མི་འཇུག་པའི་ཕྱིར་དང་། ལུང་དག་ཀྱང་བྱེད་པ་པོའི་འདོད་པ་ཙམ་དང་རྗེས་སུ་འབྲེལ་བ་ཡིན་པའི་ཕྱིར་ཞེས་འཆད་པ་ལ། རྟོག་དང་ལུང་དག་བྱེད་པ་པོའི། །འདོད་པ་ཙམ་དང་རྗེས་འབྲེལ་དང་། །དངོས་ལས་གཞན་དུ་སྲིད་པའི་ཕྱིར། །བཏགས་པ་དག་ནི་འཁྲུལ་པ་ཡིན། །ཞེས་སོ། །གསུམ་པ་རབ་གསལ་བྱེད་སྨོས་པའི་དགོས་པ་འཆད་པར་བྱེད་པ་ལ། ཕྱོགས་ཚིག་སྒྲུབ་ངག་ཡང་དག་གི་ཡན་ལག་ཡིན་པ་འགོག་པའི་རང་ལུགས་ཀྱི་རིགས་པ་བཤད་པ་དང་། གཞན་ལུགས་ཀྱི་རིགས་པ་དགག་པ་གཉིས། དང་པོ་ལ། དངོས་དང་རྩོད་པ་སྤང་བ་གཉིས། དང་པོ་ལ་རྒྱས་བཤད་དང་དོན་བསྡུ་གཉིས། དང་པོ་ལ། རིགས་པ་དངོས་དང་། ལུང་དང་འགལ་བ་སྤང་བ། གཞན་གྱི་སྒྲུབ་བྱེད་དགག་པའོ། །དང་པོ་ནི། སློབ་དཔོན་ཕྱོགས་ཀྱི་གླང་པོས་གཞན་དོན་རྗེས་དཔག་གི་མཚན་ཉིད་འཆད་པའི་ཚིག་ཟུར་དུ། མཐོང་དོན་ལོགས་སུ་རབ་གསལ་བྱེད་ཅེས་ཚིག་སྨོས་པ་ཆོས་ཅན། དགོས་པ་ཡོད་དེ། རྣམ་བཅད་ལ་ཕྱོགས་ཚིག་སྒྲུབ་ངག་གི་ཡན་ལག་ཡིན་པ་བཅད་ནས། ཡོངས་གཅོད་ལ་སྒྲུབ་ངག་ཡང་དག་ཡིན་ན་ལྷག་ཆད་ནོར་གསུམ་གྱི་སྐྱོན་དང་བྲལ་བ་གཅིག་དགོས་སོ་ཞེས་བསྟན་པ་ཡིན་པའི་ཕྱིར་རོ། །རབ་གསལ་བྱེད་ཀྱི་རྣམ་བཅད་ངོས་འཛིན་འདི་ནི་ཕྱོགས་ཀྱི་གླང་པོའི་དགོངས་པར་ཅུང་མ་སོང་ཡང་། ཆོས་ཀྱི་གྲགས་པའི་དགོངས་པ་དང་ཤིན་ཏུ་སྦྱོར་བ་ཡིན་ཏེ། ཕྱོགས་གླང་ཡན་ཆད། ཕྱི་ནང་གི་རྟོག་གེ་པ་རྣམས་ཀྱིས་ཕྱོགས་ཚིག་སྒྲུབ་ངག་ཡང་དག་གི་ཡན་ལག་ཏུ་མཛད་པ་དག་སྣང་ཡང་། ཆོས་ཀྱི་གྲགས་པས། དེ་དེའི་ཡན་ལག་ཏུ་མི་དགོས་ཤིང་། ཡན་ལག་ཏུ་བྱས་ན་ལྷག་པའི་སྐྱོན་དུ་གཟིགས་ནས། ཕྱོགས་ཚིག་སྒྲུབ་ངག་ཡང་དག་གི་ཡན་ལག་ཏུ་བྱེད་པ་འགོག་བྱེད་ཀྱི་རིགས་པ་རྩལ་འདོན་དུ་མཛད་པ་ཡིན་པའི་ཕྱིར། འོ་ན་ཕྱོགས་ཚིག་སྒྲུབ་ངག་ཡང་དག་གི་ཡན་ལག་ཏུ་མི་རུང་བའི་སྒྲུབ་བྱེད་ཅི་སྙམ་ན། བཤད་པར་བྱ་སྟེ་སྒྲ་མི་རྟག་ཅེས་པའི་ཕྱོགས་ཚིག་རྣམ་དག་དེ། བྱས་ན་མི་རྟག་པས་ཁྱབ་ཅེས་པའི་སྒྲུབ་ངག་ཡང་དག་གི་ཡན་ལག་ཏུ་མི་རུང་སྟེ། དེ་ལ་སྒྲ་མི་རྟག་པ་སྒྲུབ་པའི་ནུས་པ་མེད་པའི་ཕྱིར། དེ་ལ་སྒྲ་མི་རྟག་པ་སྒྲུབ་པའི་ནུས་པ་མེད་པའི་ཚུལ་ཇི་ལྟ་བུ་སྙམ་ན། དེ་མདོར་བསྟན་གྱི་ཚུལ་གྱིས་འཆད་པ་ལ། དོན་གྱིས་དོན་རྟོགས་ཕྱིར་དོན་ལ། །ཕྱོགས་དང་རྟགས་ཀྱི་བརྗོད་ནུས་མེད། །དེས་ན་དེ་དག་རང་ཉིད་ལས། །སྒྲུབ་པར་བྱེད་པ་གནས་མ་ཡིན། །ཞེས་ཤློ་ཀ་གཅིག་སྟེ། དེ་ཡང་དོན་གྱིས་དོན་རྟོགས་སྤྱད་ཕྱིར་ཞེས་པ་རྟགས་དང་། དོན་ཞེས་པ་ཆོས་ཅན་དང་། ལ། ཕྱོགས་དང་རྟགས་ཀྱི་བརྗོད་ནུས་མེད་ཅེས་བསལ་བར་བཏང་སྟེ། དོན་སྒྲ་མི་རྟག་པ་ཆོས་ཅན། སྒྲ་མི་རྟག་ཅེས་པའི་ཕྱོགས་ཚིག་རྣམ་དག་དང་། བྱས་ན་མི་རྟག་པས་ཁྱབ་ཅེས་སོགས་ཀྱི་རྟགས་ཀྱི་བརྗོད་པའི་གཏན་ཚིགས་རྣམ་དག་གཉིས་པོ་དེ་ལ་ཁྱོད་དངོས་སུ་སྒྲུབ་པའི་ནུས་པ་མེད་དེ། སྒྲ་མི་རྟག་པར་སྒྲུབ་པའི་ཚུལ་གསུམ་ཚང་བའི་དོན་གྱིས་ཁྱོད་ཀྱིས་དོན་དངོས་སུ་རྟོགས་པ་དེ་སྒྲུབ་དགོས་པ་གང་ཞིག ཚིག་དེ་གཉིས་ཀྱི་རྟགས་ལས་ཁྱོད་སྒྲུབ་པའི་ཚུལ་གསུམ་མ་ཚང་བའི་ཕྱིར་རོ། །ཞེས་འཆད་པ་ལ། དོན་གྱིས་དོན་རྟོགས་ཞེས་སོགས་ཚིག་རྐང་གཉིས་སོ། །ཡང་། དེས་ན་ཞེས་པ་རྟགས་དང་། དེ་དག་ཅེས་པ་ཆོས་ཅན་དང་། རང་ཉིད་ལས། སྒྲུབ་པར་བྱེད་པ་གནས་མ་ཡིན་ཞེས་པ་གསལ་བར་བཏང་སྟེ། གོང་གི་ཕྱོགས་ཚིག་དང་རྟགས་ཚིག་དེ་དག་ཆོས་ཅན། གཞན་ལ་མ་ལྟོས་པར་རང་ཉིད་ལས་སྒྲ་མི་རྟག་པར་སྒྲུབ་པར་བྱེད་པའི་ནུས་པ་གནས་པ་མ་ཡིན་ཏེ། ཁྱོད་ཀྱི་རྟགས་ལས་སྒྲ་མི་རྟག་པར་སྒྲུབ་པར་བྱེད་པའི་ཚུལ་གསུམ་མ་ཚང་བ་དེས་ནའི་ཕྱིར། ཞེས་འཆད་པ་ལ། དེས་ན་དེ་དག་རང་ཉིད་ལས། །ཞེས་སོགས་རྐང་པ་གཉིས་སོ། །དེ་ལས་འཕྲོས་ཏེ་ཅུང་ཟད་དོགས་པ་སྤོང་བ་ལ། ཁོ་ན་རེ། སློབ་དཔོན་ཕྱོགས་ཀྱི་གླང་པོས། སྒྲ་བྱུང་ཚད་མའི་རྟེན་རྟགས་བཤད་པ་མི་འཐད་པར་ཐལ། ཕྱོགས་ཚིག་རྣམ་དག་རྣམས་སྒྲུབ་ངག་ཡང་དག་གི་ཡན་ལག་ཡིན་པ་མི་འཐད་པའི་ཕྱིར་ཞེས་ཟེར་ན། དེ་ནི་གནད་མ་རྟོགས་པ་སྟེ། སློབ་དཔོན་ཕྱོགས་གླང་ནི། ཕྱོགས་ཚིག་རྣམ་དག་དེ། སྒྲ་མི་རྟག་ཅེས་པའི་ཚིག་རྣམ་དག་རང་སྨྲ་བ་པོའི་ཀུན་སློང་གི་བསམ་པ་སྔོན་སོང་དུ་སྟོན་པར་བྱེད་པའི་སྒྲུབ་བྱེད་ཚད་མར་བཞེད་པ་ཡིན་གྱི་སྒྲ་མི་རྟག་ཅེས་པའི་ཚིག་དེ་སྒྲ་མི་རྟག་པ་སྒྲུབ་པར་བྱེད་པའི་སྒྲུབ་བྱེད་ཚད་མར་མི་བཞེད་པའི་ཕྱིར་ཞེས་འཆད་པར་བྱེད་པ་ལ། ཕྱོགས་ཀྱི་ཚིག་དེ་སྨྲ་བ་པོའི། །བསམ་པ་སྟོན་པར་བྱེད་པ་ལ། །ཚད་ཡིན་ཞེས་སོ། །དེ་ལས་འཕྲོས་ཏེ། སྒྲ་མི་རྟག་ཅེས་པའི་ཚིག་དེ་སྒྲ་མི་རྟག་པ་དངོས་སུ་སྒྲུབ་བྱེད་ཀྱི་རྟགས་ཡང་དག་ནི་མིན་ཏེ། སྒྲ་མི་རྟག་ཅེས་པའི་ཚིག་དེ་ལས་ཕ་རོལ་པོའི་རྒྱུད་ལ་སྒྲ་མི་རྟག་པར་མཐའ་གཅིག་ཏུ་འཛིན་པའི་བག་ལ་ཉལ་གྱི་ཐེ་ཚོམ་དག་སྐྱེ་བ་ཡིན་པའི་ཕྱིར་ཞེས་པ་ལ། དེ་ལས་ཐེ་ཚོམ་དག སྐྱེ་ཕྱིར་དངོས་སུ་སྒྲུབ་བྱེད་མིན། །ཞེས་སོ། །འོ་ན་སྒྲ་མི་རྟག་ཅེས་པའི་ཚིག་དེ་ལ། སྒྲ་མི་རྟག་པ་དངོས་སུ་སྒྲུབ་པའི་ནུས་པ་མེད་མོད། དེ་ལ་སྒྲ་མི་རྟག་པ་བརྒྱུད་ནས་སྒྲུབ་པའི་ནུས་པ་ཙམ་ཞིག་ཡོད་དམ་སྙམ་ན། བསྒྲུབ་པར་བྱ་བ་བརྗོད་པ་ཡི། །ཞེས་པ་རྟགས་དང་། བརྒྱུད་པ་ཡིས་ཀྱང་ནུས་པ་མེད། །ཅེས་པ་བསལ་བ་དང་། ཆོས་ཅན་ཁ་བསྐང་དེ། སྒྲ་མི་རྟག་ཅེས་པའི་ཚིག་རྣམ་དག་ཆོས་ཅན། ཁྱོད་ལ་སྒྲ་མི་རྟག་པ་དངོས་སུ་སྒྲུབ་པའི་ནུས་པ་མེད་པ་མ་ཟད། བརྒྱུད་པ་ཡིས་ཀྱང་སྒྲ་མི་རྟག་པ་སྒྲུབ་པའི་ནུས་པ་མེད་དེ། ཁྱོད་ཀྱི་སྒྲ་མི་རྟག་པ་བསྒྲུབ་པར་བྱ་བ་ཙམ་ཞིག་བརྗོད་ཀྱི་སྒྲ་མི་རྟག་པ་ཡིན་པའི་སྒྲུབ་བྱེད་གང་ཡང་མ་བརྗོད་པའི་ཕྱིར་རོ་ཞེས་པ་ལ། བསྒྲུབ་པར་བྱ་བ་བརྗོད་པ་ཡི། །བརྒྱུད་པ་ཡིས་ཀྱང་ནུས་པ་མེད། །ཅེས་སོ། །དེ་ལས་འཕྲོས་ཏེ། བྱས་ན་མི་རྟག་པས་ཁྱབ་ཅེས་སོགས་ཀྱི་སྒྲུབ་ངག་ཡང་དག་དེ་ལའང་སྒྲ་མི་རྟག་པ་བརྒྱུད་ནས་སྒྲུབ་པའི་ནུས་པ་མེད་པར་ཐལ། སྒྲ་མི་རྟག་ཅེས་པའི་ཚིག་རྣམ་དག་དེ་ལ་དེ་བརྒྱུད་ནས་སྒྲུབ་པའི་ནུས་པ་མེད་པའི་ཕྱིར་ཞེ་ན། མ་ཁྱབ་བོ་ཞེས་སྟོན་པར་བྱེད་པ་ལ། རྟགས་ཀྱི་བརྗོད་པ་རང་ཉིད་ལ། །ནུས་པ་མེད་ཀྱང་ནུས་སྟོན་བྱེད། །ཅེས་པ་ཡིན་ལ། དེ་ཡང་། རྟགས་ཀྱི་བརྗོད་པ་ཞེས་པ་ཆོས་ཅན་དང་། རང་ཉིད་ལ་ནུས་པ་མེད་ཀྱང་ཞེས་པ་བསལ་བ་དང་། ནུས་སྟོན་བྱེད་ཅེས་པ་རྟགས་སུ་བཀོད་པ་སྟེ། བྱས་ན་མི་རྟག་པས་ཁྱབ་ཅེས་སོགས་ཀྱི་སྒྲུབ་ངག་ཡང་དག་ཆོས་ཅན། ཁྱོད་རང་ཉིད་ལ་སྒྲ་མི་རྟག་པ་དངོས་སུ་སྒྲུབ་པའི་ནུས་པ་མེད་ཀྱང་བརྒྱུད་ནས་སྒྲུབ་པའི་ནུས་པ་ཡོད་དེ། སྒྲ་མི་རྟག་པ་དངོས་སུ་སྒྲུབ་ནུས་ཀྱི་ཚུལ་གསུམ་སྟོན་བྱེད་ཀྱི་དེ་སྐོར་གྱི་རྟགས་རྣམ་དག་ཡིན་པའི་ཕྱིར། ཞེས་པ་ལ། རྟགས་ཀྱི་བརྗོད་པ། ཞེས་སོགས་སོ་གཉིས་པ་ལུང་འགལ་སྤང་བ་ནི། ཁོ་ན་རེ། སྒྲ་མི་རྟག་ཅེས་པའི་ཕྱོགས་ཚིག་དེ་ལ་སྒྲ་མི་རྟག་པ་སྒྲུབ་པའི་ནུས་པ་ཡོད་པར་ཐལ། སློབ་དཔོན་ཕྱོགས་ཀྱི་གླང་པོས་མདོ་རྩ་འགྲེལ་དང་། རིགས་པ་འཇུག་སྒོ་ལས། ཕྱོགས་ཚིག་སྒྲུབ་ངག་ཡང་དག་གི་ཡན་ལག་ཏུ་བརྗོད་དགོས་པར་བཤད་པའི་ཕྱིར་ཞེ་ན། སྐྱོན་མེད་དེ། སློབ་དཔོན་ཕྱོགས་གླང་དེས་སྒྲ་མི་རྟག་པ་དེ་སྒྲ་མི་རྟག་པ་སྒྲུབ་པའི་སྒྲུབ་བྱེད་ཡང་དག་འཇུག་པའི་གཞི་ཡིན་པའི་ཆ་ནས་དེ་སྒྲུབ་ཀྱི་སྒྲུབ་ངག་གི་ཡན་ལག་ཏུ་བརྗོད་དགོས་པར་བཤད་པ་ཡིན་གྱི། དེ་ལ་སྒྲ་མི་རྟག་པ་སྒྲུབ་པའི་ནུས་པ་ཡོད་པའི་ཆ་ནས་དེའི་ཡན་ལག་ཏུ་བཤད་པ་མིན་པའི་ཕྱིར། ཕྱོགས་གླང་གིས། དེ་ལ་དཔག་བྱ་བསྟན་པ་ནི། །རྟགས་ཀྱི་དོན་གྱི་ཡུལ་དུ་འདོད། །ཅེས་དང་། མདོ་རང་འགྲེལ་ལས། ཡན་ལག་རྣམས་ལས་གང་རྗེས་སུ་དཔག་པར་བྱ་བ་བསྟན་པ་ནི་ཁོ་བོ་ཅག་གི་སྒྲུབ་བྱེད་ཉིད་དུ་མི་འདོད་དེ། དེ་ཉིད་ཐེ་ཚོམ་སྐྱེད་པར་བྱེད་པ་ཡིན་པའི་ཕྱིར། འོན་ཀྱང་རྟགས་ཀྱི་དོན་གྱི་ཡུལ་དུ་བསྟན་པའི་ཕྱིར་ཏེ། དེ་ནི་དེས་བསྒྲུབ་པར་བྱའོ་ཞེས་སྒྲ་མི་རྟག་པ་དེ་སྒྲ་མི་རྟག་པ་སྒྲུབ་པར་བྱེད་པའི་གཏན་ཚིགས་ཀྱི་ནུས་པ་འཇུག་པའི་དོན་གྱི་ཡུལ་ཙམ་དུ་བསྟན་པ་ཡིན་པའི་ཕྱིར་རོ་ཞེས་འཆད་པ་ལ། རྟགས་ཀྱི་དོན་གྱི་ཡུལ་ཉིད་ཀྱིས། །ནུས་མེད་དེ་ནི་བརྗོད་པར་བཤད། །ཅེས་གསུངས་སོ། །གསུམ་པ་གཞན་གྱི་སྒྲུབ་བྱེད་དགག་པ་ལ། གལ་ཏེ་གྲངས་ཅན་ན་རེ། སྒྲ་མི་རྟག་ཅེས་པའི་ཚིག་དེ་ལའང་སྒྲ་མི་རྟག་པ་སྒྲུབ་པའི་ནུས་པ་ཡོད་དེ། སྒྲ་མི་རྟག་ཅེས་པའི་ཚིག་དེ་ལ་བརྟེན་ནས་སྒྲ་མི་རྟག་པ་སྒྲུབ་པར་བྱེད་པའི་རྟགས་ཀྱི་འགོད་པའི་ཚིག་འཇུག་པར་འགྱུར་བའི་ཕྱིར་ཞེས་པའི་རྩོད་པ་འཆད་པར་བྱེད་པ་ལ། གལ་ཏེ་དེ་ལའང་ནུས་ཡོད་དེ། །རྟགས་ཀྱི་ཚིག་ནི་འཇུག་ཅེ་ན། །ཞེས་སོ། །དེའི་ལན་འཆད་པར་བྱེད་པ་ལ། རྩ་བ་ལ་མ་ཁྱབ་སྟེ། སྒྲ་མི་རྟག་པ་སྒྲུབ་པའི་རྟགས་ཀྱི་འགོད་པའི་ཚིག་འཇུག་པ་དེ་ནི། ཕྱི་རྒོལ་གྱི་སྒྲ་རྟག་མི་རྟག་ཐེ་ཚོམ་ཟ་བའི་ཐེ་ཚོམ་གྱི་སྒོ་ནས་སྒྲ་མི་རྟག་པ་ཤེས་པར་འདོད་པས། སྒྲ་མི་རྟག་པ་སྒྲུབ་པའི་སྒྲུབ་བྱེད་ཅི་ཡིན་ཞེས། སྒྲུབ་བྱེད་དྲི་བའི་སྐབས་ལ་ཡང་བསྟན་པ་ཡིན་པའི་ཕྱིར་དང་། སྒྲ་རྟག་མི་རྟག་རྩོད་པ་བྱེད་པའི་ཚེ་སྔ་རྒོལ་གྱིས་མི་མཐུན་ཕྱོགས་སྒྲ་རྟག་ཅེས་ཁས་ལེན་པའི་ཚེ་ན་ཡང་སྒྲ་རྟག་ཅེས་པའི་ཚིག་ཆོས་ཅན། ཁྱོད་ལ་ཡང་སྒྲ་མི་རྟག་པ་བརྒྱུད་ནས་སྒྲུབ་པའི་ནུས་པ་ཡོད་པར་ཐལ། ཚིག་ཁྱོད་ལ་བརྟེན་ནས། སྒྲ་མི་རྟག་པར་སྒྲུབ་པའི་རྟགས་ཀྱི་འགོད་པའི་ཚིག་འཇུག་པར་འགྱུར་བ་དེ་ནི་མཚུངས་པའི་ཕྱིར། འདོད་ན། སྒྲ་མི་རྟག་པ་བརྒྱུད་ནས་སྒྲུབ་པའི་ནུས་པ་ཡོད་པ་དེ་ནི་ཐུག་མེད་དུ་འགྱུར་བར་ཐལ། སྒྲ་རྟག་ཅེས་པའི་ཚིག་དེ་ལའང་སྒྲ་མི་རྟག་པ་བརྒྱུད་ནས་སྒྲུབ་པའི་ནུས་པ་ཡོད་པའི་ཕྱིར། འཁོར་གསུམ་ལས་ཀྱང་རིགས་པ་ཆེས་བཟང་ངོ་ཞེས་འཆད་པར་བྱེད་པ་ལ། དེ་ནི་ཐེ་ཚོམ་གྱིས་ཤེས་པར། །འདོད་པའི་སྐབས་ལ་བསྟན་པ་ཡིན། །མི་མཐུན་ཕྱོགས་ཁས་ལེན་ན་ཡང་། །དེ་མཚུངས་ཕྱིར་ན་ཐུག་མེད་འགྱུར་ཞེས་སོ། །དེས་ན་སྒྲ་མི་རྟག་པ་བརྒྱུད་ནས་སྒྲུབ་པའི་ནུས་པ་ཡོད་པའི་དོན། སྒྲ་མི་རྟག་རྟོགས་ཀྱི་རྟགས་ཅན་རྗེས་དཔག་གི་བརྒྱུད་རྒྱུ་ཡིན་པའམ། སྒྲ་མི་རྟག་པ་སྒྲུབ་པའི་གཏན་ཚིགས་རྣམ་དག་འཇུག་པའི་བརྒྱུད་རྒྱུ་ཡིན་པ་ལྟ་བུ་ལ་བསམ་ན། ཕྱོགས་སྔའི་རིགས་པ་ལ་ལན་གྱིས་ལྡོག་པར་མི་ནུས་ཤིང་། རང་ལ་ཡང་དཀའ་བའི་གནས་རྒྱུན་མི་འཆད་པ་འབྱུང་སྟེ། མི་འབྱུང་ན་སྒྲ་མི་རྟག་རྟོགས་ཀྱི་རྟགས་ཅན་རྗེས་དཔག་གི་བརྒྱུད་རྒྱུར་གྱུར་པའི་སྒྲ་རྟག་ཅེས་པའི་ཚིག་ཆོས་ཅན། ཁྱོད་ལ་སྒྲ་མི་རྟག་པ་བརྒྱུད་ནས་སྒྲུབ་པའི་ནུས་པ་ཡོད་པར་ཐལ། ཁྱོད་དེའི་བརྒྱུད་རྒྱུར་གྱུར་པའི་ཚིག་ཡིན་པའི་ཕྱིར། ཁྱབ་པ་ཁས། འདོད་ན། དེ་མཚུངས་ཕྱིར་ན་ཐུག་མེད་འགྱུར་གྱི་སྐྱོན་གནས། རྟགས་ནི། མི་མཐུན་ཕྱོགས་ཁས་ལེན་ན་ཡང་། །ཞེས་པའི་སྐབས་སུ་ཁས་བླངས་ཏེ། སྒྲ་རྟག་ཅེས་པའི་ཚིག་ལ་བརྟེན་ནས། སྒྲ་མི་རྟག་པ་སྒྲུབ་པའི་གཏན་ཚིག་རྣམ་དག་འཇུག་པ་ཞིག་ཁས་བླངས་ཤིང་། དེ་ལ་བརྟེན་ནས་སྒྲ་མི་རྟག་རྟོགས་ཀྱི་རྟགས་ཅན་རྗེས་དཔག་གཅིག་ངེས་པར་འབྱུང་བའི་ཕྱིར་རོ། །ཡང་སྒྲ་མི་རྟག་རྟོགས་ཀྱི་རྟགས་ཅན་རྗེས་དཔག་གི་དངོས་རྒྱུ་ལ་གནས་པའི་དེ་སྐོར་གྱི་ཕྱི་རྒོལ་རྣམ་དག་གི་ངོར་བཀོད་པའི་དེ་སྐོར་གྱི་སྒྲུབ་ངག་ཡང་དག་ཀྱང་ཆོས་ཅན། ཁྱོད་སྒྲ་མི་རྟག་རྟོགས་ཀྱི་རྟགས་ཅན་རྗེས་དཔག་གི་བརྒྱུད་རྒྱུར་ཐལ། ཁྱོད་ལ་སྒྲ་མི་རྟག་པ་བརྒྱུད་ནས་སྒྲུབ་པའི་ནུས་པ་ཡོད་པའི་ཕྱིར་ཏེ། ཁྱོད་སྒྲ་མི་རྟག་པ་དངོས་སུ་སྒྲུབ་ནུས་ཀྱིས་དེ་སྐོར་གྱི་ཚུལ་གསུམ་སྟོན་པའི་དེ་སྐོར་གྱི་གཏན་ཚིགས་རྣམ་དག་ཡིན་པའི་ཕྱིར། དེས་ན་ཁོ་བོ་ཅག་ནི། སྒྲ་མི་རྟག་པ་དངོས་སུ་སྒྲུབ་པའི་ནུས་པ་ཡོད་མེད། ཁོ་བོའི་རྟགས་ལས་སྒྲ་མི་རྟག་པ་སྒྲུབ་པའི་ཚུལ་གསུམ་ཚང་མ་ཚང་དང་། སྒྲ་མི་རྟག་པ་བརྒྱུད་ནས་སྒྲུབ་པའི་ནུས་པ་ཡོད་མེད། ཁོ་དེ་དངོས་སུ་སྒྲུབ་བྱེད་ཀྱི་ཚུལ་གསུམ་སྟོན་བྱེད་ཀྱི་དེ་སྐོར་གྱི་གཏན་ཚིགས་རྣམ་དག་ཡིན་མིན་ལ་རག་ལས་པ་ཡིན་གྱི། དེའི་དངོས་རྒྱུ་དང་བརྒྱུད་རྒྱུ་ཡིན་མིན་ལ་བློ་རྩེ་གཏད་པ་མ་ཡིན་པའི་གནད་ཤེས་ན། ཕ་རོལ་གྱི་རྩོད་པ་དང་རང་ལ་དཀའ་བའི་འཕྲང་ཐམས་ཅད་རང་གྲོལ་དུ་སོང་བ་ཡིན་ནོ། །འདི་ནི་ཆོས་ཀྱི་གྲགས་པའི་བྱིན་རླབས་སྙིང་ལ་ཞུགས་པའི་བདུད་རྩི་ཁོ་ན་ཡིན་ཏེ། གནད་ཤེས་ན་དོན་གྱིས་དོན་རྟོགས་ཕྱིར་དོན་ལ། །ཞེས་སོགས་ཀྱི་རིགས་པའི་ཕུལ་དང་། རིགས་པའི་ནུས་པ་མ་ཉམས་པར་སོ་ན་གནས་པར་འགྱུར་གྱི། གཞན་དུ་ན་འདིའི་རིགས་པ་ཐམས་ཅད་རི་བོང་གི་ཅལ་དུ་འགྱུར་བའི་སྐྱོན་ཡོད་པའི་ཕྱིར་རོ། །དེང་སང་འགའ་ཞིག་དཔལ་ལྡན་ཆོས་གྲགས་ལྟ་བུ་ལ། སྒྲ་མི་རྟག་པ་སྒྲུབ་པའི་ནུས་པ་ཡོད་ཅེས་ཁས་ལེན་པ་དང་། སྒྲ་མི་རྟག་ཅེས་པའི་ཚིག་ལ་སྒྲ་མི་རྟག་པ་སྒྲུབ་པ་དང་། སྒྲ་རྟག་པ་འགོག་པའི་ནུས་པ་གཉིས་ཚང་ཟེར་བ་ནི་ཐད་སོའི་གོ་བ་མ་ཆགས་པའི་སྐྱོན་ཡིན་ལ། ཕལ་ཆེར་དག་བྱས་པའི་རྟགས་ཀྱིས་སྒྲ་མི་རྟག་པར་སྒྲུབ་པའི་རྟགས་ལ། སྒྲ་མི་རྟག་པ་དངོས་སུ་སྒྲུབ་པའི་ནུས་པ་ཡོད་ཅེས་སྨྲ་བ་ཡང་རང་ལྡོག་དང་གཞི་ལྡོག་གི་ཤན་མ་ཕྱེད་པའི་སྐྱོན་ཡིན་པས། བློ་གྲོས་རྩིང་ཤོབ་ཏུ་མ་ཤོར་བར་ཞིབ་མོའི་བློས་རྣམ་པར་དཔྱོད་ཅིག་ཅེས་བློ་གསལ་རྣམས་ལ་ཁོ་བོས་གདམས་སོ། །དེས་རྒྱས་པར་བཤད་པ་སོང་། གཉིས་པ་བསྡུ་བ་ལ། སྒྲ་མི་རྟག་ཅེས་པའི་ཕྱོགས་ཚིག་རྣམ་དག་ལ། སྒྲ་མི་རྟག་པ་དངོས་བརྒྱུད་ཀྱི་སྒོ་ནས་ཀྱང་སྒྲུབ་པའི་ནུས་པ་མེད་ཅིང་། དེ་སྐོར་གྱི་གཏན་ཚིག་རྣམ་དག་ལ་སྒྲ་མི་རྟག་པ་དངོས་སུ་སྒྲུབ་པའི་ནུས་པ་མེད་ཀྱང་། བརྒྱུད་ནས་སྒྲུབ་པའི་ནུས་པ་ཡོད་དོ་ཞེས་བཤད་པའི་སྙིང་པོ་བསྡུས་ན་དེ་སྐོར་གྱི་ཕྱི་རྒོལ་རྣམ་དག་བླུན་པོའི་ངོར་བཀོད་པའི་བྱས་ན་མི་རྟག་པས་ཁྱབ་ཅེས་སོགས་ཀྱི་སྒྲུབ་ངག་ཡང་དག་ཆོས་ཅན། ཁྱོད་ལ་སྒྲ་མི་རྟག་པ་དངོས་སུ་སྒྲུབ་པའི་ནུས་པ་མེད་ཀྱང་། དེ་བརྒྱུད་ནས་སྒྲུབ་པའི་ནུས་པ་ཡོད་དེ། ཁྱོད་སྒྲ་མི་རྟག་པ་དངོས་སུ་སྒྲུབ་ནུས་ཀྱི་དེ་སྐོར་གྱི་ཚུལ་གསུམ་དྲན་ལམ་དུ་སྟོན་བྱེད་ཀྱི་གཏན་ཚིགས་རྣམ་དག་ཡིན་པའི་ཕྱིར། དེ་ཡང་ཚིག་ཟིན་གྱི་འབྲས་བུའི་དབང་དུ་བྱས་ན། དེ་ཉིད་ཚིག་ཅེས་པ་དེ་ཆོས་ཅན་དང་། བསལ་བ་ཟུར་ནས་ཁ་བསྐང་། ལྷག་མ་རྟགས་སུ་བཀོད་དེ། བྱས་པའི་རྟགས་ཀྱིས་སྒྲ་མི་རྟག་པ་སྒྲུབ་པར་བྱེད་པའི་གཏན་ཚིགས་དེ་ཉིད་འགོད་པར་བྱེད་པའི་གཏན་ཚིགས་རྣམ་དག་ཆོས་ཅན། ཁྱོད་ལ་སྒྲ་མི་རྟག་པ་བརྒྱུད་ནས་སྒྲུབ་པའི་ནུས་པ་ཡོད་དེ། ནང་གི་ཡན་ལག་སྒྲ་མི་རྟག་པ་དངོས་སུ་སྒྲུབ་པའི་ནུས་པ་ནི། དེ་སྐོར་གྱི་ཚུལ་གསུམ་ཚང་བའི་རྟགས་ནི་བྱས་པ་ལྟ་བུ་ལ་ཡང་དག་པར་གནས་པ་ཡིན་ལ། ཚུལ་གསུམ་པོ་དེ་ལ་དྲན་པ་སྐྱེད་པའི་ནུས་པ་ནི། ཁྱོད་ལ་ཡང་དག་པར་གནས་པའི་ཕྱིར་རོ། །ཞེས་འཆད་པ་ལ། རང་གི་ཡན་ལག་ནུས་པ་ནི། །ཚུལ་གསུམ་རྟགས་ལ་ཡང་དག་གནས། །དེ་ལ་དྲན་པ་སྐྱེད་པ་ནི། །དེ་ཉིད་ཚིག་ལ་ཡང་དག་གནས། །ཞེས་སོ། །འདིར་ནང་གི་ཡན་ལག་ངོས་འཛིན་པ་ལ། སྒྲ་མི་རྟག་རྟོགས་ཀྱི་རྟགས་ཅན་རྗེས་དཔག་དེ། ནང་ཤེས་པས་བསྡུས་པས་ནང་ཡིན་ལ། སྒྲ་མི་རྟག་པ་དེའི་ཡན་ལག་ཡིན་པས་ན་ནང་གི་ཡན་ལག་ཅེས་སོ་སོར་འཆད་མོད། ཁོ་བོ་ཅག་ནི་འདི་ལྟར་འདོད་དེ། སྒྲ་མི་རྟག་པ་ལ་སོགས་པའི་ཕྱོགས་རྣམས་སམ་སྒྲ་མི་རྟག་ཅེས་པ་ལ་སོགས་པ་ཕྱོགས་ཚིག་རྣམས་ནི། རྒོལ་ཕྱི་རྒོལ་གཉིས་རྩོད་པ་བྱེད་པའི་ནང་གི་ཡན་ལག་གམ། ཡན་ལག་ནང་མའམ། ཡན་ལག་སྔ་མ་ཞེས་བྱ་སྟེ། རྒོལ་ཕྱི་རྒོལ་རྩོད་པ་བྱེད་པའི་ཚེ་ན། སྒྲ་མི་རྟག་ཅེས་པ་ལ་སོགས་པའི་དམ་བཅའ་འཇོག་པ་དེ་ཐོག་མར་འབྱུང་བ་ཡིན་པའི་ཕྱིར། དམ་བཅའ་དེ་སྒྲུབ་བྱེད་ཀྱི་ཕྱོགས་ཆོས་དང་ཁྱབ་པའི་ཚུལ་གཉིས་སམ། ཕྱོགས་ཆོས་བརྗོད་པའི་ཡན་ལག་དང་ཁྱབ་པ་བརྗོད་པའི་ཡན་ལག་རྣམ་གཉིས་རྒོལ་ཕྱི་རྒོལ་རྩོད་པ་བྱེད་པའི་ཡན་ལག་ཕྱི་མ་ཞེས་བྱ་སྟེ། དམ་བཅའ་བཞག་ནས་སྒྲུབ་བྱེད་དེ་དག་ཕྱིས་བརྗོད་དགོས་པའི་ཕྱིར་རོ། །འདི་ནི་ཁོ་བོ་ཅག་གིས་རང་བཟོ་མིན་ཏེ། འདི་དེ་དག་གི་སྐྱོན་མིན་ནམ། །ཡན་ལག་ཕྱི་མ་ལ་ལྟོས་པ། །ཞེས་རྟགས་དཔེ་དང་། རྟགས་དཔེ་བརྗོད་པའི་ཡན་ལག་རྣམས་ཡན་ལག་ཕྱི་མར་བཤད་པའི་ཤུགས་ལས། བསྒྲུབ་བྱ་དང་བསྒྲུབ་བྱ་བརྗོད་པའི་ཚིག་རྣམས་ཡན་ལག་ནང་མར་འབད་མེད་གྲུབ་པའི་ཕྱིར་དང་། ནང་གི་ཡན་ལག་ནུས་པ་ནི་ཞེས་པའི་གཞུང་དེས། བསྒྲུབ་བྱ་དང་བསྒྲུབ་བྱ་བརྗོད་པའི་ཚིག་རྣམས་ཡན་ལག་ནང་མར་དངོས་སུ་བཤད་པའི་ཤུགས་ལས། ཕྱོགས་ཆོས་དང་ཁྱབ་པ་བརྗོད་པའི་ཡན་ལག་རྣམས་ཡན་ལག་ཕྱི་མར་འབད་མེད་དུ་གྲུབ་པ་ཡིན་པའི་ཕྱིར་རོ། །གཉིས་པ་རྩོད་པ་སྤང་བ་ལ། རིགས་པ་དང་འགལ་བ་སྤང་བ་དང་། ཁས་བླངས་དང་འགལ་བ་སྤང་བའོ། །དང་པོ་ལ། རྩོད་པ་དང་ལན་གཉིས། དང་པོ་ལ། གལ་ཏེ་ཡུལ་བསྟན་མེད་པར་ནི། །ཞེས་སོགས་ཚིག་གཅིག་སྟེ། དེ་འབྲུ་དང་སྦྱར་ན། གལ་ཏེ་གྲངས་ཅན་ན་རེ། བྱས་ན་མི་རྟག་པས་ཁྱབ་ཅེས་སོགས་སྒྲུབ་ངག་ཡང་དག་གི་ཡན་ལག་ཏུ་སྒྲ་མི་རྟག་པ་དངོས་སུ་བརྗོད་དགོས་དེ། དེ་མ་བརྗོད་ན་སྐྱོན་གསུམ་འབྱུང་བ་ཡིན་པའི་ཕྱིར། སྐྱོན་གསུམ་ཇི་ལྟར་སྙམ་ན། བྱས་ན་མི་རྟག་པས་ཁྱབ་ཅེས་སོགས་སྒྲུབ་ངག་ཡང་དག་གི་ཡན་ལག་ཏུ། ནུས་ཡུལ་སྒྲ་མི་རྟག་པ་དངོས་སུ་བསྟན་པ་ཉིད་ལས་ནི། སྒྲུབ་ངག་དེ་ལ་སྒྲ་མི་རྟག་པ་སྒྲུབ་པའི་ནུས་པ་གྲུབ་པར་འདོད་དེ། གལ་ཏེ་སྒྲུབ་ངག་དེའི་ཡན་ལག་ཏུ་ནུས་ཡུལ་སྒྲ་མི་རྟག་པ་དངོས་སུ་བསྟན་པ་མེད་པར་ནི། དེ་སྐོར་ཀྱི་རྟགས་འགོད་པའི་གཏན་ཚིགས་རྣམ་དག་གི་བྱེད་ལས་སྒྲ་མི་རྟག་པ་རྟོགས་པའི་རྟགས་ཅན་རྗེས་དཔག་སྐྱེད་པའི་ནུས་པ་འཇུག་པ་མེད་པའི་ཕྱིར་དང་། སྒྲུབ་ངག་དེ་ལས་བསྒྲུབ་བྱ་སྒྲ་མི་རྟག་པ་སྒྲུབ་མི་ནུས་པའི་ཕྱིར་དང་། སྒྲུབ་ངག་དེ་ཡན་ལག་མ་ཚང་བའི་སྐྱོན་གསུམ་ཡོད་པའི་ཕྱིར་ཞེས་པའི་རྩོད་པ་འཆད་པར་བྱེད་པ་ལ། གལ་ཏེ་ཡུལ་བསྟན་མེད་པར་ནི། །གཏན་ཚིགས་འཇུག་པ་མེད་པའི་ཕྱིར། །ཡུལ་བསྟན་པ་དག་ཉིད་ལས་ནི། །ནུས་པ་གྲུབ་པར་འདོད་ཅེ་ན། །ཞེས་སོ། །གཉིས་པ་དེའི་ལན་འཆད་པ་ལ། རིམ་པ་བཞིན་དུ་ལན་གསུམ་ཡོད་པའི་དང་པོ་ནི། ཁྱབ་སྔོན་ཅན་ལ་དེ་མེད་ཀྱང་། །ཞེས་སོགས་ཤློ་ཀ་གཅིག་སྟེ། སྒྲ་ནི་བྱས་ཡིན་འདི་འདྲ་ཀུན། །ཞེས་པའི་མཐའི་གསལ་བྱེད་དེ། ཁྱབ་སྔོན་ཅན་ལ་དེ་མེད་ཀྱང་། །ཞེས་པའི་ཚིག་རྐང་དང་པོ་ལ་སྦྱར་ན། ཁྱབ་སྔོན་ཅན་ལ་དེ་མེད་ཀྱང་། །ཞེས་པའི་ཐོག་མའི་གསལ་བྱེད་འདི། སྒྲ་ནི་བྱས་ཡིན་འདི་འདྲ་ཀུན། །ཞེས་ཚིག་རྐང་འོང་མ་ལ་སྦྱར་ཏེ་འཆད་པ་ནི། ཁོ་བོའི་མན་ངག་ཡིན་པས་འདི་ལྟར་བྱ་སྟེ། བྱས་ན་མི་རྟག་པས་ཁྱབ་ཅེས་སོགས་ཁྱབ་པ་སྔོན་འགྲོ་ཅན་གྱི་སྒྲུབ་ངག་གི་ཡན་ལག་ཏུ་སྒྲ་མི་རྟག་པ་དངོས་སུ་བརྗོད་མི་དགོས་ཏེ། དེའི་ཡན་ལག་ཏུ་སྒྲ་མི་རྟག་པ་དངོས་སུ་བརྗོད་པ་དེ་མེད་ཀྱང་དེ་བཀོད་པ་ལ་བརྟེན་ནས། དེ་འགོད་ཡུལ་གྱི་རྒོལ་བ་བླུན་པོའི་རྒྱུད་ལ། དེ་སྐོར་གྱི་ཚུལ་གསུམ་དྲན་ལམ་དུ་འཕངས་པས་དོན་གྱིས་རྒོལ་བ་དེའི་རྒྱུད་ལ། སྒྲ་འཇིག་པར་རྟོགས་པའི་རྟགས་ཅན་རྗེས་དཔག་གི་བློ་ངང་གི་སྐྱེ་བར་འགྱུར་པའི་ཕྱིར། ཞེས་འཆད་པ་ལ། ཁྱབ་སྔོན་ཅན་ལ་དེ་མེད་ཀྱང་། །བྱས་པ་གང་ཡིན་མི་རྟག་པ། །སྒྲ་ཡང་བྱས་ཞེས་བརྗོད་པས་ཀྱང་། །དོན་གྱིས་དེ་ནི་འཇིག་བློར་འགྱུར། །ཞེས་སོ། །དེ་ནི་ཚིག་རྐང་འོག་མའི་གསལ་བྱེད་གོང་མ་ལ་སྦྱར་བའོ། །ཡང་དེ་སྐོར་གྱི་ཕྱོགས་ཆོས་སྔོན་འགྲོ་ཅན་གྱི་སྒྲུབ་ངག་ཡང་དག་གི་ཡན་ལག་ཏུ། སྒྲ་མི་རྟག་པ་དངོས་སུ་བརྗོད་མི་དགོས་ཏེ། དེའི་ཡན་ལག་ཏུ་སྒྲ་མི་རྟག་པ་དངོས་སུ་བརྗོད་པ་དེ་མེད་ཀྱང་། སྒྲ་ནི་བྱས་པ་ཡིན། བྱས་པ་འདི་འདྲ་ཀུན་མི་རྟག་པ་ཡིན། དཔེར་ན་བུམ་པ་བཞིན་ནོ་ཞེས་ནི་བརྗོད་པས་ཀྱང་། འགོད་ཡུལ་གྱི་རྒོལ་བ་དེའི་རྒྱུད་ལ་ཚུལ་གསུམ་དྲན་ལམ་དུ་གསལ་བར་བྱས་པའི་དོན་གྱིས་ཏེ་ངང་གིས་སྒྲ་འཇིག་པར་རྟོགས་པའི་བློ་སྐྱེ་བ་ཡིན་པའི་ཕྱིར་ཞེས་འཆད་པ་ལ། ཕྱོགས་སྔོན་ཅན་ལ་དེ་མེད་ཀྱང་། སྒྲ་མིན་བྱས་ཡིན་འདི་འདྲ་ཀུན། །མི་རྟག་ཅེས་ནི་བརྗོད་པས་ཀྱང་། །དོན་གྱིས་དེ་ནི་འཇིག་བློ་འགྱུར། །ཞེས་སོ། །དེ་ནི་ཁྱབ་སྔོན་ཅན་ལ་དེ་མེད་ཀྱང་། །ཞེས་ཐོག་མའི་གསལ་བྱེད་འདི་ལ་སྦྱར་བའོ། །འདིར་མཁས་པ་ཆེན་པོ་འགའ་ཞིག ཕྱོགས་ཆོས་དང་ཁྱབ་པ་ཚད་མས་ཤེས་པ་སྔོན་དུ་སོང་བ་ཅན་གྱི་རྒོལ་བ་ལ། བསྒྲུབ་བྱ་དངོས་སུ་བརྗོད་པ་དེ་མེད་ཀྱང་ཞེས་འབྲུ་ནོན་མཛད་པ་དེ་མི་འཐད་དེ། མཐའ་ཐོག་གི་གསལ་བྱེད་ཀྱི་གནད་མ་དགོངས་པའི་རྣམ་འགྱུར་ཡིན་པའི་ཕྱིར། མཐའ་ཐོག་གི་གསལ་བྱེད་དེ་ཡང་ངེས་པར་གོ་དགོས་ཏེ། དེ་མ་ཤེས་ན། གཞུང་དངོས་བསྟན་ལ། ཁྱབ་པ་སྔོན་འགྲོ་ཅན་གྱིས་ཡན་ལག་ཏུ་བསྒྲུབ་བྱ་བརྗོད་མི་དགོས་ཏེ། ཕྱོགས་ཆོས་སྔོན་འགྲོ་ཅན་གྱི་ཡན་ལག་ཏུ་དེ་བརྗོད་མི་དགོས་པའི་ཕྱིར་ཞེས་པ་གཅིག་ལས་མི་འབྱུང་བའི་ཕྱིར་རོ། །གོང་གི་རྩོད་པ་གཉིས་པའི་ལན་འཆད་པ་ནི། ཕྱོགས་བསྟན་པ་ནི་མེད་ན་ཡང་། །འགྲུབ་པ་ལ་ནི་གེགས་མེད་ཕྱིར། །ཞེས་པ་ཚིག་རྐང་གཉིས་ཏེ། འབྲུ་དང་སྦྱར་ན། བྱས་ན་མི་རྟག་པས་ཁྱབ་ཞེས་སོགས་ཀྱི་སྒྲུབ་ངག་ཡང་དག་གི་ཡན་ལག་ཏུ་སྒྲ་མི་རྟག་པ་དངོས་སུ་མ་བརྗོད་པས། སྒྲུབ་ངག་དེས་བསྒྲུབ་བྱ་སྒྲ་མི་རྟག་པ་མི་འགྲུབ་པའི་སྐྱོན་མེད་དེ། སྒྲུབ་ངག་དེའི་ཡན་ལག་ཏུ་ཕྱོགས་སྒྲ་མི་རྟག་པ་དངོས་སུ་བསྟན་པ་ནི་མེད་ན་ཡང་། སྒྲུབ་ངག་དེས་སྒྲ་མི་རྟག་པ་འགྲུབ་པ་ལ་ནི། འགལ་རྐྱེན་གྱི་གེགས་ཅུང་ཟད་ཀྱང་མེད་པའི་ཕྱིར་ཏེ། སྒྲུབ་ངག་དེས་དེ་སྐོར་གྱི་ཚུལ་གསུམ་གསལ་བར་སྟོན་ནུས། དེ་བསྟན་པས་སྒྲ་མི་རྟག་རྟོགས་ཀྱི་རྗེས་དཔག་བདེ་བླག་ཏུ་སྐྱེའོ་ཞེས་བཤད་ཟིན་པའི་ཕྱིར། ཞེས་འཆད་པ་ལ། ཕྱོགས་བསྟན་པ་ནི་མེད་ན་ཡང་། །ཞེས་སོགས་བྱུང་། །རྩོད་པ་གསུམ་པའི་ལན་ནི། གསུམ་ལས་ཚུལ་གསུམ་གང་རུང་ཉིད། །མ་བསྟན་མ་ཚང་ཡིན་པར་བརྗོད། །ཅེས་པ་སྟེ། འབྲུ་དང་སྦྱར་ན། བྱས་ན་མི་རྟག་པས་ཁྱབ་ཅེས་སོགས་ཀྱི་སྒྲུབ་ངག་ཡང་དག་གི་ཡན་ལག་ཏུ། སྒྲ་མི་རྟག་པ་དངོས་སུ་མ་བརྗོད་པས། སྒྲུབ་ངག་དེ་ཡན་ལག་མ་ཚང་བར་ཐལ་བའི་སྐྱོན་མེད་དེ། སྒྲུབ་ངག་དེས་དེ་སྐོར་གྱི་ཚུལ་གསུམ་ལས་ཚུལ་གང་ཡང་རུང་བ་གཅིག་དངོས་ཤུགས་གང་རུང་ལ་མ་བསྟན་ན། སྒྲུབ་ངག་དེ་ཡན་ལག་མ་ཚང་བ་ཡིན་པར་བརྗོད་ཀྱི། དེའི་ཡན་ལག་ཏུ་སྒྲ་མི་རྟག་པ་དངོས་སུ་མ་བསྟན་ན། སྒྲུབ་ངག་དེ་ཡན་ལག་མ་ཚང་བའི་སྐྱོན་དུ་མི་འགྱུར་གྱི། ཡན་ལག་ལྷག་པའི་སྐྱོན་དུ་འགྱུར་བ་ཡིན་པའི་ཕྱིར། དེའི་དོན་ཡང་དེ་སྐོར་གྱི་སྒྲུབ་ངག་ཡང་དག་ལ་དེ་སྐོར་གྱི་ཚུལ་གསུམ་གང་རུང་གཅིག་དངོས་ཤུགས་གང་རུང་ལ་བསྟན་པས་ཆོག་ཅེས་པ་མ་ཡིན་གྱི། དེ་སྐོར་གྱི་ཚུལ་གསུམ་ཀ་དངོས་ཤུགས་གང་རུང་ལ་བསྟན་པ་ཅིག་དགོས་ཞེས་པའི་དོན་ཡིན་ཏེ། དེ་སྐོར་གྱི་ཆོས་མཐུན་སྦྱོར་རྣམས་ཀྱིས་དེ་སྐོར་གྱི་ཕྱོགས་དང་རྗེས་ཚུལ་དངོས་སུ་བསྟན་ནས་ལྡོག་ཚུལ་ཤུགས་ལ་བསྟན་པའི་ཕྱིར་དང་། དེ་སྐོར་གྱི་མི་མཐུན་སྦྱོར་རྣམས་ཀྱིས་དེ་སྐོར་གྱི་ཕྱོགས་ཆོས་དང་ལྡོག་ཚུལ་དངོས་སུ་བསྟན་ནས། རྗེས་ཚུལ་ཤུགས་ལ་བསྟན་པ་ཡིན་པའི་ཕྱིར་ཞེས་པ་ལ་གསུམ་ལས་ཞེས་སོགས་སོ། །ཡང་། རང་རེའི་ལེགས་བཤད་ཉི་མའི་འོད་ཟེར་གྱི་དངོས་བསྟན་ལ། དེ་སྐོར་གྱི་སྒྲུབ་ངག་ཡང་དག་ཡིན་ན་དེ་སྐོར་གྱི་ཚུལ་གསུམ་དངོས་སུ་བརྗོད་པས་ཁྱབ་ཞེས་གསུང་གིན་འདུག་པ་ལྟར་ན། འབྲུ་ནོན་འདི་ལྟར་བྱ་སྟེ། བྱས་ན་མི་རྟག་པས་ཁྱབ་ཅེས་སོགས་ཀྱི་སྒྲུབ་ངག་གི་ཡན་ལག་ཏུ། སྒྲ་མི་རྟག་པ་དངོས་སུ་མ་བརྗོད་པས་དེ་ཡན་ལག་མ་ཚང་བར་ཐལ་བའི་སྐྱོན་མེད་དེ། སྒྲུབ་ངག་དེས་དེ་སྐོར་གྱི་ཚུལ་གསུམ་ལས་ཚུལ་གང་ཡང་རུང་བ་གཅིག་དངོས་སུ་མ་བསྟན་ན་དེ་ཡན་ལག་མ་ཚང་བ་ཡིན་པར་བརྗོད་ཀྱི། དེས་སྒྲ་མི་རྟག་པ་དངོས་སུ་མ་བརྗོད་ན་ཡན་ལག་མ་ཚང་བར་མི་འགྱུར་ཞིང་། བརྗོད་ན་ལྷག་པའི་སྐྱོན་དང་བཅས་པ་ཡིན་པའི་ཕྱིར་རོ། །དེའི་དོན་ཡང་། དེ་སྐོར་གྱི་སྒྲུབ་ངག་ཡང་དག་ལ། དེ་སྐོར་གྱི་ཚུལ་གསུམ་གང་རུང་ཞིག་དངོས་སུ་བརྗོད་པས་ཆོག་ཅེས་པ་མིན་གྱི། དེ་སྐོར་གྱི་ཚུལ་གསུམ་ཀ་དངོས་སུ་བརྗོད་པ་ཅིག་དགོས་ཞེས་པའི་དོན་ཡིན་ཏེ། དེ་སྐོར་གྱི་སྒྲུབ་ངག་ཡང་དག་ཡིན་ན་ནི། བྱས་པ་དེ་སྐོར་གྱི་ཚུལ་གསུམ་དུ་དངོས་སུ་བརྗོད་པ་གཅིག་དགོས་པའི་ཕྱིར་རོ། །ཞེས་འཆད་པ་ལ། གསུམ་ལས་ཞེས་སོགས་སོ། །དཔལ་འབུམ་ཕྲག་གསུམ་པ་དགྱེས་པར་བྱེད་པའི་ལེགས་བཤད་དོ།། ༈ །།གཉིས་པ་ཁས་བླངས་དང་འགལ་བའི་རྩོད་པ་སྤང་བ་ནི། རྩོད་པ་དང་ལན་གཉིས། དང་པོ་ལ། གང་ལ་གང་གིས། ཚུལ་གསུམ་ཇི་ལྟར་རྩོད་པ་གསུམ། དང་པོ་ནི། དོན་གྱིས་དོན་རྟོགས་ཞེས་པའི་སྐབས་སུ། ཕྱོགས་ཚིག་སྒྲུབ་ངག་ཡང་དག་གི་ཡན་ལག་ཡིན་པ་དགག་ནས། དམ་བཅའ་ཡང་དག་ཏུ་ཁས་བླངས་པ་དེ་ལ་རྩོད། གཉིས་པ་ནི་རིགས་པ་ཅན་ཁ་ཅིག་གིས་རྩོད། གསུམ་པ་ནི། སློབ་དཔོན་ཕྱོགས་གླང་གིས། རིགས་པ་ཅན་པ་རྣམས་ན་རེ། །བསྒྲུབ་བྱ་སྟོན་ཞེས་པ་འདི་ལ། །གྲུབ་པ་མེད་པར་དོན་གྱི་བྱས། །དེ་ལྟ་ན་ནི་རྟགས་དང་དཔེ། །མ་གྲུབ་གཞན་ཡང་དམ་བཅར་འགྱུར། །ཞེས་རིགས་པ་ཅན་པས་སྐྱོན་འཕངས་པའི་རིགས་པ་རྣམས་ཁྱོད་རང་ལ་ཡང་མཚུངས་ཞེས་པའི་ཚུལ་གྱིས་རྩོད། འོ་ན་དཔེ་རྟགས་མ་གྲུབ་པ་ནི་ཇི་ལྟ་བུ། དེའི་སྐྱོན་རང་ལ་འཇུག་པའི་ཚུལ་ཇི་ལྟར་སྙམ་ན། སྒྲ་དེ་ཆོས་ཅན། སྒྲ་མི་རྟག་སྟེ་ཚུར་མཐོང་མིག་ཤེས་ཀྱི་གཟུང་བྱ་ཡིན་པའི་ཕྱིར། དཔེར་ན་བློ་བཞིན། ཞེས་སོགས་ཀྱི་སྒྲུབ་ངག་བཀོད་པ་ན། སྒྲ་ཚུར་མཐོང་མིག་ཤེས་ཀྱི་གཟུང་བྱ་ཡིན་ཞེས་པའི་ཚིག་དང་། བློ་ཚུར་མཐོང་མིག་ཤེས་ཀྱི་གཟུང་བྱ་ཡིན་ཞེས་པའི་ཚིག་གཉིས་པོ་དེ་ནི། དེ་སྐོར་གྱི་དཔེ་མ་གྲུབ་པ་བརྗོད་པའི་ཚིག་ཡིན་ཏེ། སྒྲ་ཚུར་མཐོང་མིག་ཤེས་ཀྱི་གཟུང་བྱ་ཡིན་པ་དེ་དེ་སྐོར་གྱི་རྟགས་མ་གྲུབ་པ་དང་། བློ་ཚུར་མཐོང་མིག་ཤེས་ཀྱི་གཟུང་བྱ་ཡིན་པ་དེ་དེ་སྐོར་གྱི་དཔེ་རྟགས་མ་གྲུབ་པ་ཡིན་པའི་ཕྱིར། དེས་ན་རིགས་པ་ཅན་པས་བསྒྲུབ་བྱ་བརྗོད་པ་དམ་བཅའི་མཚན་ཉིད་དང་། བསྒྲུབ་བྱ་བརྗོད་པའི་དོན་ཡང་། མ་གྲུབ་པ་བརྗོད་པ་ཡིན་པའི་ཕྱིར། ཞེས་པ་ལ་བློ་རྩེ་གཏད་པ་ཕྱོགས་སྔར་བྱས་ནས། སློབ་དཔོན་ཕྱོགས་གླང་གིས་སྒྲ་ཚུར་མཐོང་མིག་ཤེས་ཀྱི་གཟུང་བྱ་ཡིན་ཞེས་པའི་ཚིག་འདི་ཆོས་ཅན། ཚུར་མཐོང་མིག་ཤེས་ཀྱི་གཟུང་བྱའི་སྒྲ་མི་རྟག་པ་སྒྲུབ་པའི་དམ་བཅའ་ཡིན་པར་ཐལ། དེ་སྐོར་གྱི་བསྒྲུབ་བྱ་བརྗོད་པ་ཡིན་པའི་ཕྱིར་ཏེ། དེ་སྐོར་གྱི་མ་གྲུབ་པ་བརྗོད་པ་ཡིན་པའི་ཕྱིར། ཞེས་སྐྱོན་འཕངས་པ་ཡིན་ལ། རིགས་པ་ཅན་པ་ན་རེ། ཁྱོད་རང་གིས་ཀྱང་བསྒྲུབ་བྱ་བརྗོད་པའི་ཚིག་དམ་བཅའི་མཚན་ཉིད་དང་། ཕྱོགས་ཚིག་སྒྲུབ་བྱེད་ཀྱི་ཡན་ལག་མིན་པར་ཁས་བླངས་པ་ལ་སྐྱོན་འདི་འཇུག་སྟེ། འོ་ན་སྒྲ་ཚུར་མཐོང་མིག་ཤེས་ཀྱི་གཟུང་བྱ་ཡིན་ཞེས་པའི་ཚིག་འདི་ནི་ཆོས་ཅན། ཚུར་མཐོང་མིག་ཤེས་ཀྱི་གཟུང་བྱའི་རྟགས་ཀྱིས་སྒྲ་མི་རྟག་པར་སྒྲུབ་པའི་དམ་བཅར་ཐལ། དེ་སྐོར་གྱི་བསྒྲུབ་བྱ་བརྗོད་པ་ཡིན་པའི་ཕྱིར། འདོད་ན། ཕྱོགས་ཚིག་རྣམ་དག་སྒྲུབ་བྱེད་ཀྱི་ཡན་ལག་མིན་པར་ཁས་བླངས་པ་དང་། ཁས་བླངས་ནང་འགལ་ཞེས་པ་འདི་ཕྱོགས་སྔ་མའི་ནམ་གསལ་བར་ལངས་པའོ། །གཉིས་པ་དེའི་ལན་འཆད་པ་ལ། ལན་དངོས་དང་། ཉེས་སྤོངས་རིམ་པར་དགག་པའོ། །དང་པོ་ལ། བསྒྲུབ་བྱ་བརྗོད་པར་དམ་བཅས་ནའང་། །སྨྲར་རེ་ལ་སྐྱོན་འཐད་མིན་དེ། །སྒྲུབ་བྱེད་དབང་དུ་བྱས་ཉིད་ཀྱིས། །རྟགས་ཀྱི་ལྟར་སྣང་ཐལ་མིན་ཕྱིར། །ཞེས་པ་ཡིན་ལ། དེ་ཡང་འཐད་མིན་དེ་ཞེས་པ་ཡན་ཆད་བསལ་བ་དང་། དེ་མན་ཆད་རྟགས་དང་། ཆོས་ཅན་ཟུར་ནས་ཁ་བསྐངས་ཏེ། ཤེས་བྱ་ཆོས་ཅན། ཆོས་གྲགས་ལུགས་ལ། བསྒྲུབ་བྱ་བརྗོད་པའི་ཚིག དམ་བཅའི་མཚན་ཉིད་དུ་ཁས་བླངས་ནའང་། དེ་ལྟར་སྨྲ་བ་དེ་ལ་རྟགས་མ་གྲུབ་པ་བརྗོད་པ་སྟེ་སྒྲ་ཚུར་མཐོང་མིག་ཤེས་ཀྱི་གཟུང་བྱ་ཡིན་ཞེས་བརྗོད་པའི་ཚིག་ཆོས་ཅན། ཚུར་མཐོང་མིག་ཤེས་ཀྱི་གཟུང་བྱའི་རྟགས་ཀྱིས་སྒྲ་མི་རྟག་པའི་དམ་བཅའ་ཡིན་པར་ཐལ། དེ་སྐོར་གྱི་བསྒྲུབ་བྱ་བརྗོད་པ་ཡིན་པའི་ཕྱིར། ཞེས་པའི་སྐྱོན་འཇུག་པ་དེ་འཐད་པ་ཡིན་ཏེ། དེ་སྐོར་གྱི་སྒྲུབ་བྱེད་བརྗོད་པའི་དབང་དུ་བྱས་པ་ཉིད་ཀྱིས་རྟགས་ཀྱི་ལྟར་སྣང་བ་སྟེ། དེ་སྐོར་གྱི་དཔེ་རྟགས་མ་གྲུབ་པ་བརྗོད་པ་རྣམས་ནི། ཐལ་བ་དེའི་བསྒྲུབ་བྱ་བརྗོད་པ་ཡིན་པའི་ཕྱིར། ཞེས་པ་ལ། བསྒྲུབ་བྱ་བརྗོད་པར་དམ་བཅས་ནའང་། །ཞེས་སོགས་སོ། །གཉིས་པ་དེའི་ཉེས་སྤོང་དགག་པ་ལ། ཉེས་སྤོང་གི་ལན་དང་པོ་ལ་ཁས་བླངས་ནང་འགལ་བསྟན་པ་དང་། གཉིས་པ་ལ་ཁས་བླངས་ནང་འགལ་བསྟན་པའོ། །དང་པོ་ལ། ཁོ་ན་རེ། ངེད་ལ་ཡང་སློབ་དཔོན་ཕྱོགས་གླང་གིས་བརྗོད་པའི་སྐྱོན་དེ་མི་འཇུག་སྟེ། དཔེ་རྟགས་མ་གྲུབ་པ་བརྗོད་པ་ཆོས་ཅན། དེ་སྐོར་གྱི་བསྒྲུབ་བྱ་བརྗོད་པ་མིན་པར་ཐལ། དེ་སྐོར་གྱི་སྒྲུབ་བྱེད་བརྗོད་པ་ཡིན་པའི་ཕྱིར། ཞེས་པའི་སྐྱོན་སྤོང་གི་ལན་ཁྱད་པར་མེད་པར་བརྗོད་པའི་ཕྱིར་ཞེ་ན། དེ་ལྟར་སྐྱོན་སྤོང་ཁྱད་པར་མེད་པར་བརྗོད་ན་ཡང་། རིགས་པ་ཅན་པ་ཁྱོད་རང་ལ། དཔེ་རྟགས་མ་གྲུབ་པ་བརྗོད་པ་བསྒྲུབ་བྱ་བརྗོད་པ་ཡིན་ནམ་སྙམ་པའི་ཐེ་ཚོམ་སྐྱེ་བར་འགྱུར་བ་སྟེ། དཔེ་རྟགས་མ་གྲུབ་པ་བརྗོད་པ་བསྒྲུབ་བྱ་བརྗོད་པ་མིན་པའི་དོགས་པ་ཆོད་པར་མི་འགྱུར་ཏེ། ཁྱོད་རང་གིས་བསྒྲུབ་བྱ་བརྗོད་པ་དང་སྒྲུབ་བྱེད་བརྗོད་པ་རིགས་གཅིག་པ་སྟེ། དེ་གཉིས་ཀྱི་གཞི་མཐུན་ཁས་བླངས་པའི་གནད་ཀྱི་ཁས་བླངས་ནང་འགལ་འབྱུང་བ་ཡིན་པའི་ཕྱིར་རོ། །ཇི་ལྟར་འབྱུང་ན། རིགས་པ་ཅན་པས་སྒྲ་ཆོས་ཅན། མི་རྟག་སྟེ་ཚུར་མཐོང་མིག་ཤེས་ཀྱི་གཟུང་བྱ་ཡིན་པའི་ཕྱིར་དཔེར་ན་བློ་བཞིན་ཞེས་བཀོད་པའི་ཚེ་སྒྲ་ཚུར་མཐོང་མིག་ཤེས་ཀྱི་གཟུང་བྱ་ཡིན་ཞེས་པའི་རྟགས་མ་གྲུབ་པ་བརྗོད་པ་དང་། བློ་ཚུར་མཐོང་མིག་ཤེས་ཀྱི་གཟུང་བྱ་ཡིན་ཞེས་པའི་དཔེ་མ་གྲུབ་པའི་བརྗོད་པའི་ཚིག་གཉིས་ཆོས་ཅན། ཚུར་མཐོང་མིག་ཤེས་ཀྱི་གཟུང་བྱའི་རྟགས་ཀྱིས་སྒྲ་མི་རྟག་པ་སྒྲུབ་པའི་ཕྱིར། དེ་བསྒྲུབ་བྱ་བརྗོད་པ་མིན་པར་ཐལ། དེ་སྐོར་གྱི་སྒྲུབ་བྱེད་བརྗོད་པ་ཡིན་པའི་ཕྱིར་ཞེས་ཟེར་ན། ཁྱོད་རང་ལ་སྒྲ་མི་རྟག་ཅེས་པའི་ཚིག་ཆོས་ཅན། ཐལ་ཕྱིར་འཁོར་གསུམ་ཡིན་ནོ་ཞེས་པ་དེ་འཆད་པ་ལ། ཁྱད་པར་མེད་པར་བརྗོད་ན་ཡང་། །རིགས་གཅིག་ཐེ་ཚོམ་སྐྱེ་འགྱུར་ཏེ། །ཞེས་སོ། །ཡང་ཁོ་ན་རེ། སྐྱོན་མེད་དེ། སྒྲུབ་བྱེད་བརྗོད་པ་ལས་གཞན་པའི་བཞིན་དུ་སྟེ་བསྒྲུབ་བྱ་བརྗོད་པའི་ཚིག་དམ་བཅའི་མཚན་ཉིད་དུ་ཁས་ལེན་པའི་ཕྱིར་ཞེ་ན། མི་འཐད་དེ། ཁྱོད་རང་གིས་བསྒྲུབ་བྱ་བརྗོད་པའི་ཚིག་ཀུན་དམ་བཅར་ཁས་བླངས་པས། རྩ་བའི་དམ་བཅའ་ཉམས་པར་ཐལ་བར་འགྱུར་བའི་སྐྱོན་ཡོད་པའི་ཕྱིར་རོ་ཞེས་འཆད་པ་ལ། གཞན་དུ་བསྒྲུབ་བྱ་བརྗོད་པ་ཀུན། །དམ་བཅའ་བར་ནི་ཐལ་བར་འགྱུར། །ཞེས་སོ། །རྩ་བའི་ཉེས་སྤོང་གཉིས་པ་དགག་པ་ལ། ཁོ་ན་རེ། རིགས་པ་ཅན་པ་གཞན་དག་ལ་ཡང་། དཔེ་རྟགས་མ་གྲུབ་པ་བརྗོད་པ་སྟེ། སྒྲ་ཚུར་མཐོང་མིག་ཤེས་ཀྱི་བཟུང་བྱ་ཡིན་ཞེས་པའི་ངག་དེ། ཚུར་མཐོང་མིག་ཤེས་ཀྱི་བཟུང་བྱའི་རྟགས་ཀྱིས་སྒྲ་མི་རྟག་པ་སྒྲུབ་པའི་སྒྲུབ་བྱེད་བརྗོད་པ་ཡིན་པའི་སྐྱོན་མེད་དེ། དེ་སྐོར་གྱི་མ་གྲུབ་པ་བརྗོད་པ་ཡིན་པའི་ཕྱིར། ཁྱབ་སྟེ། དེ་སྐོར་གྱི་སྒྲུབ་བྱེད་བརྗོད་པ་ཡིན་ན་དེ་སྐོར་གྱི་གྲུབ་པ་བརྗོད་པ་ཡིན་དགོས་པའི་ཕྱིར་ཞེས་ཟེར་ན། ཁྱོད་རང་ལ་ཁས་བླངས་ནང་འགལ་ཡིན་ཏེ། དེ་ལྟར་མིན་པ་ད་ནི་བསྒྲུབ་བྱ་བསྟན་པ་སྒྲ་མི་རྟག་ཅེས་པ་ལ་སོགས་པའི་ཚིག་དག་ཆོས་ཅན། ཁྱོད་ཇི་ལྟར་ན་བྱས་པའི་རྟགས་ཀྱིས་སྒྲ་མི་རྟག་པར་སྒྲུབ་པའི་སྒྲུབ་བྱེད་ཀྱི་ཡན་ལག་ཡིན་ཏེ་དེ་མ་ཡིན་པར་ཐལ། དེ་སྐོར་གྱི་མ་གྲུབ་པ་བརྗོད་པ་ཡིན་པའི་ཕྱིར། འཁོར་གསུམ་ཞེས་འཆད་པར་བྱེད་པ་ལ། གལ་ཏེ་གྲུབ་བརྗོད་སྒྲུབ་བྱེད་ཕྱིར། །གཞན་དག་ལ་ཡང་སྐྱོན་མེད་ན། །དེ་ནི་བསྒྲུབ་བྱ་བསྟན་པ་དག །ཇི་ལྟར་སྒྲུབ་བྱེད་ཡན་ལག་ཡིན། །ཞེས་སོ། །གཉིས་པ་ཕྱོགས་ཚིག་སྒྲུབ་བྱེད་ཀྱི་ཡན་ལག་ཡིན་པ་འགོག་པའི་གཞན་ལུགས་ཀྱི་རིགས་པ་དགག་པ་ལ། གཞོན་ནུ་མ་ལེན་གྱི་བུ་ན་རེ། རིགས་པ་ཅན་པས་ཕྱོགས་ཚིག་ཆོས་ཅན། སྒྲུབ་ངག་གི་ཡན་ལག་ཡིན་ཏེ། ལྟར་སྣང་བ་དང་བཅས་པ་སྒྲུབ་པར་བྱེད་པའི་དུས་སུ་བརྗོད་པ་ཡིན་པའི་ཕྱིར་ཟེར་ན། མངོན་སུམ་གྱིས་མ་ངེས། ཚིག་གང་གི་སྣོན་ན། སུན་འབྱིན་གྱིས་མ་ངེས། ཞེས་སོགས། ལྟར་སྣང་བ་དང་བཅས་སོགས་ཀྱིས་སྒྲུབ་བྱེད་བཀོད་པ་དང་དེའི་ལན་རྣམས་ནི་མཁས་པ་བཞད་གད་ཀྱི་གནས་ཡིན་ནོ། །རྩོད་པ་དེ་ཡང་མི་འཐད་དེ། རྒྱུ་མཚན་འདི་ལྟར་དེ་ནི་རིགས་པ་ཉིད་མིན་ནོ་ཞེས་རིག་བྱེད་འགོག་པའི་སྐབས་སུ་བཤད་ཟིན་ཏོ་ཞེས་བསྟན་པ་ཡིན་པའི་ཕྱིར། ལན་ནི་འབྲེལ་མེད་བཞད་གད་དེ། །འདི་ལྟར་དེ་ནི་རིགས་པ་ཉིད། །མ་ཡིན་ནོ་ཞེས་བཤད་ཟིན་ཏོ། །ཞེས་པ་འདི་བྱུང་། དེ་ལྟར་སྒྲུབ་ངག་གི་ནི་ལེགས་བཤད་ཉི་མའི་འོད་ཟེར་བདུད་རྩིའི་ཟ་མ་ཏོག་ཁ་ཕྱེ་བ་ཞེས་བྱ་བ་འདི་ནི་ཡི་དམ་གྱི་ལྷ་འཕགས་པ་འཇམ་དཔལ་དང་དབྱངས་ཅན་ལྷ་མོའི་མཁྱེན་བརྩེའི་ཟེར་གྱིས་བློ་གྲོས་ཀྱི་པདྨ་ཅུང་ཟད་ཁ་ཕྱེ་ཞིང་། འཇམ་མགོན་བླ་མ་སྐྱི་གཤོངས་པ་ཆེན་པོའི་གསུང་ལས་སྐྱེས་པ་ཤཱཀྱའི་དགེ་སློང་རིགས་པ་སྨྲ་བ་ཀླུ་སྒྲུབ་ཅེས་བྱ་བས། དཔལ་མཉན་ཡོད་བྱ་རྒོད་གཤོངས་དང་འདབ་འབྱོར་བ། ལྕགས་ཁ་བཀྲ་ཤིས་རྩེའི་ཆུ་ཀླུང་ཆེན་པོའི་འགྲམ། རང་བྱུང་ཚ་བའི་ཆབ་ཀྱི་སྐྱེད་ཚལ་ཡངས་པར་ཆུ་མོ་ལུག་གི་ལོ་ཟླ་བ་དྲུག་པའི་ཚེས་ཉེར་ལྔ་ལ་སྦྱར་བ་འདིས་ཀྱང་རྒྱལ་བ་འབུམ་ཕྲག་གསུམ་པའི་བསྟན་པ་དར་ཞིང་རྒྱས་པ་དང་བློ་གསལ་མང་པོ་ལ་ཕན་ཐོགས་པར་གྱུར་ཅིག འདི་དག་ཀྱང་བློ་རབ་ཏུ་གྱུར་པ་དག་གིས་གཞུང་རྟགས་བསལ་དུ་སོ་སོར་ཕྱེ་བ་འདི་དག་བློ་ལ་སྒྲ་ཇི་བཞིན་ཟུངས་ཤིག དེ་ཙམ་ཟིང་ཟིང་པོར་འགྱུར་བའི་འབྲིང་ཐ་དག་གིས་གཞུང་གི་ཚིག་འབྲུ་འབའ་ཞིག་བཟུང་བས་ཀྱང་དོན་བདེ་བླག་ཏུ་གྲུབ་པ་ཡིན་པས་དེ་བཞིན་དུ་ཤེས་དགོས་སོ།། །།